Disebalik Keserasian Nordin Ahmad Dan Latifah Omar

Seniman NORDIN AHMAD & Seniwati LATIFAH OMAR adalah pasangan pelakon paling serasi sekali di dalam sejarah filem Melayu klasik. Gandingan mereka berdua mencetuskan satu fenomena baru dalam perkembangan filem-filem Melayu keluaran CATHAY KERIS PTD. Disebabkan oleh keserasian gandingan itu, mereka berdua pernah digelarkan sebagai “LOVING COUPLE ON SILVER SCREEN”.

NORDIN AHMAD dan LATIFAH OMAR mula berlakon di dalam satu filem melalui filem PANGGILAN PULAU (1954) arahan S.RAMANATHAN tetapi tidak ada babak bersama. Filem PANGGILAN PULAU merupakan filem pertama LATIFAH OMAR diperkenalkan membawa watak penting di Shaw Brothers. Sebelum itu LATIFAH OMAR pernah muncul di dalam filem DAHLIA dan KERANA KAU tetapi sebagai pelakon tambahan.

Apabila kedua-kedua mereka berhijrah ke CATHAY-KERIS pada penghujung tahun 1957, NORDIN AHMAD memulakan kerjayanya disana dengan berlakon di dalam filem ORANG MINYAK, manakala LATIFAH OMAR pula berlakon di dalam filem SELINDANG DELIMA. Di dalam filem SERANGAN ORANG MINYAK yang diterbitkan pada tahun 1959, mereka berdua telah berlakon bersama di dalam filem itu tetapi tidak digandingkan sebagai pasangan utama. Begitu juga di dalam filem RADEN MAS, mereka berlakon bersama tetapi tidak dipasangkan sebagai hero dan heroin.

Kemuncak gandingan NORDIN AHMAD dan LATIFAH OMAR hadir pada tahun 1961 apabila HUSSAIN HANIFF dilantik menjadi pengarah dengan mengarahkan filem pertama beliau iaitu HANG JEBAT. Di dalam filem inilah buat kali pertamanya NORDIN AHMAD dan LATIFAH OMAR digandingkan sebagai pasangan hero dan heroin di dalam filem. Ternyata apabila menonton filem ini telah terbit keserasian antara mereka berdua dalam menterjemahkan watak masing-masing

Setelah gandingan mereka berjaya di dalam HANG JEBAT, mereka sekali lagi disatukan di dalam filem LANCHANG KUNING arahan M.AMIN pada tahun 1962. Nama NORDIN AHMAD dan LATIFAH OMAR sudah mula meniti dibibir peminat filem Melayu di zaman itu. Sehinggakan ramai pengarah filem di studio CATHAY-KERIS berlumba-lumba untuk mengambil mereka berdua berlakon di dalam filem arahan mereka. Pihak pengurusan studio beranggapan gandingan NORDIN AHMAD dan LATIFAH OMAR adalah satu aset penting kepada perkembangan studio mengeluarkan filem-filem yang bermutu disamping gandingan mereka berdua juga pasti memberi jaminan sesuatu filem yang diterbitkan mendapat kutipan pecah panggung. Ini juga adalah satu strategi pihak CATHAY-KERIS untuk menyaingi filem-filem keluaran Shaw Brothers.

Selepas gandingan mereka sekali lagi berjaya di dalam filem LANCHANG KUNING, nama NORDIN AHMAD dan LATIFAH OMAR sudah tidak perlu lagi dipertikaikan tahap lakonan mereka. Berjayanya filem LANCHANG KUNING sekaligus berjaya mengangkat reputasi M.AMIN sebagai pengarah filem. Pasca LANCHANG KUNING, M.AMIN sekali lagi mempertaruhkan gandingan NORDIN AHMAD dan LATIFAH OMAR di dalam filem klasik yang sangat tinggi mutunya dalam sejarah filem Melayu iaitu CHUCHU DATOK MERAH. Filem ini boleh dikatakan filem terbaik arahan M.AMIN dari sudut naratif dan cinematografi. Di dalam filem ini NORDIN AHMAD telah memperlihatkan kewibawaannya sebagai seorang pelakon yang mempunyai daya penghayatan yang sangat tinggi disamping lakonan agresif yang ditonjolkan oleh beliau. Begitu juga dengan LATIFAH OMAR yang banyak bermain emosi dalam menterjemahkan wataknya untuk filem CHUCHU DATOK MERAH.

Di dalam kehidupan sebenar NORDIN AHMAD dan LATIFAH OMAR bukanlah semesra seperti yang digambarkan di dalam filem-filem lakonan mereka. Mereka jarang bercakap bersama. Pernah satu ketika mereka berdua tidak bertegur selama 6 bulan atas sebab sebab tertentu. Tetapi apabila digandingkan mereka tetap memberikan lakonan yang terbaik seperti yang pernah kita tonton di dalam filem. Nilai professional mereka sangat tinggi tanpa menghiraukan permasalahan di antara mereka. Ketika penggambaran filem LAILA MAJNUN (1962) hubungan mereka sebenarnya sedang dingin. Tetapi apabila kita menonton filem berkenaan ternyata banyak babak romantik yang mereka lakonkan. Tetapi hubungan yang keruh diantara mereka dapat dipulihkan setelah mereka berlakon di dalam filem LANCHANG KUNING apabila NORDIN AHMAD telah menyelamatkan LATIFAH OMAR dalam satu tragedi yang hampir meragut nyawanya semasa penggambaran filem berkenaan apabila tali pengikat replika lanchang yang digunakan dalam filem berkenaan telah putus. Ini menyebabkan NORDIN AHMAD bersama krew filem yang ada dilokasi itu berteriak melihat kejadian itu lalu berusaha menyelamatkan LATIFAH OMAR. Disebabkan tragedi itu LATIFAH OMAR dikatakan telah mengalami trauma sehinggakan penggambaran filem itu terpaksa ditangguhkan selama beberapa hari.

Apabila NORDIN AHMAD dilantik menjadi pengarah pada penghujung tahun 1963, beliau kerap mengambil LATIFAH OMAR sebagai pelakon utamanya. WAN PERKASA adalah filem pertama arahan NODRIN AHMAD yang diterbitkan pada tahun 1964. Di dalam filem ini NORDIN AHMAD memberi peranan utama kepada LATIFAH OMAR bergandingan bersama M.AMIN. Selepas itu LATIFAH OMAR sering menjadi pilihan NORDIN AHMAD di dalam filem-filem lain arahannya seperti KASEH IBU dan NAGA TASEK CHINI.

Penulis pernah menemubual LATIFAH OMAR satu ketika dahulu dan beliau pernah berkata dan mengakui bahawa NORDIN AHMAD adalah hero filem Melayu yang paling terbaik di kalangan yang terbaik yang pernah ada di dalam sejarah filem Melayu klasik. Kenangan berlakon dan bergaul bersama NORDIN AHMAD adalah satu perkara yang tidak dapat dilupakan di dalam hidup beliau dan ianya tetap akan menjadi sebagai satu kenangan manis yang menggamit memori. Semasa menerima berita kematian NORDIN AHMAD melalui berita radio. LATIFAH OMAR ketika itu sedang berada di Kuala Lumpur yang baru selesai penggambaran filem PUTUS SUDAH KASEH SAYANG (1971). Beliau seolah-olah tidak percaya dengan berita kematian itu lalu menangis. Setelah pemergian NORDIN AHMAD, LATIFAH OMAR tidak lagi menonton filem-filem lakonan mereka berdua. Menurut LATIFAH OMAR, beliau akan rasa sedih apabila mengenangkan kenangannya bersama NORDIN AHMAD sehingga pada tahun 90-an barulah beliau ada keberanian untuk menontonnya semula tetapi tetap diiringi dengan airmata.

Kini kedua-kedua pelakon legenda ini sudah tidak ada lagi didunia ini. Mereka telah pergi menemui Maha pencipta-Nya. Allahyarham NORDIN AHMAD meninggal dunia pada tahun 1971 manakala Allahyarhamah LATIFAH OMAR pada tahun 2013 setelah 42 tahun pemergian NORDIN AHMAD.

Untuk info, NORDIN AHMAD dan LATIFAH OMAR telah bergandinggan bersama sebagai watak utama di dalam tujuh buah filem iaitu HANG JEBAT, LAILA MAJNUN, LANCHANG KUNING, CHUCHU DATOK MERAH, GUL BAKAWALI, PATONG CHENDANA dan GURINDAM JIWA. Manakala filem yang mereka berdua pernah berlakon bersama tetapi tidak bergandingan sebagai hero dan heroin adalah seperti filem PANGGILAN PULAU, BERNODA, SERANGAN ORANG MINYAK, RADEN MAS dan GADO-GADO.

Sumber :

Allahyarhamah seniwati Latifah Omar

Kelab Filem & Muzik Melayu Klasik


HSR Indonesia Sudah Hampir Siap…

Setiap kali melihat keretapi pe.lu.ru di Jepun, ia mengundang rasa sayu dalam hati penulis. Yalah, hasrat untuk menaiki keretapi High Speed Rail (HSR) Malaysia-Singapura tidak kesampaian selepas pihak kerajaan membatalkan projek tersebut atas alasan isu kewangan. Tatkala orang Malaysia dan Singapura kempunan merasa HSR, Indonesia pula sedang sibuk membina HSR yang bakal menjadi realiti pada akhir tahun hadapan.

Perancangan membina landasan Shinkansen versi Indonesia ini sebenarnya sudah bermain dalam benak para pemimpin Jakarta selama bertahun-tahun. Tetapi pada tahun 2008, barulah cadangan ini dipertimbangkan secara serius di peringkat kerajaan. Dan pada tahun 2015, ia akhirnya menjadi realiti apabila Presiden Joko Widodo atau Jokowi menjemput bidaan dari pihak Jepun dan China untuk melobi HSR mereka untuk dipertimbangkan untuk projek HSR Jakarta-Bandung.

Bagi Jepun, mereka sudah lama berangan mengeksport teknologi Shinkansen mereka ke Indonesia sejak tahun 2008. Malah, mereka menawarkan pelbagai insentif untuk mendorong Jakarta memilih mereka sebagai pemain utama pembangunan HSR seperti pembiayaan Agensi Kerjasama Antarabangsa Jepun (JICA) dan teknologi keretapi laju yang terkini.

Bagi Jakarta sendiri, projek HSR diibaratkan muncul tepat pada masanya dan mereka berharap ia dapat menghubungkan Jakarta dengan Surabaya di Pulau Jawa. Sekiranya ia dapat dilaksanakan, ia dapat menyelesaikan isu kesesakan penumpang dan kargo yang menghantui perkhidmatan keretapi konvensional. Keadaan ini hampir sama disaksikan di Pulau Honshu, Jepun sebelum HSR diperkenalkan pada pertengahan tahun 60-an.

Keyakinan Jepun semakin bertambah apabila mereka membentangkan cadangan baru pembinaan Shinkansen kepada Jakarta. Menerusi cadangan ini, HSR akan dibangunkan mengikut beberapa fasa dengan fasa pertama memberi fokus kepada laluan Jakarta-Bandung. Fasa ini dijangka memakan kos 50 trilion rupiah tetapi dapat memendekkan masa perjalanan dari tiga jam kepada 35 minit.

Bagaimanapun, semua itu berubah apabila tampuk pemerintahan Indonesia beralih dari Susilo Bambang Yudhoyono kepada Jokowi pada 2014. Pada awalnya, beliau mengambil keputusan untuk membatalkan projek tersebut atas alasan kos HSR itu bakal memberi tekanan kewangan kepada Jakarta.

Ini kerana kos yang dikenakan Tokyo untuk projek berkenaan ialah sebanyak AS$6.2 bilion. Bagi Jokowi, dana sebegitu boleh disalurkan untuk kerja-kerja pembangunan di luar Pulau Jawa daripada digunakan untuk HSR. Beliau merasakan kos perlu menjadi faktor utama HSR untuk menjustifikasikan kewujudannya.

Peluang ini segera direbut China semasa Presiden Indonesia itu mengadakan lawatan ke Beijing pada Mac 2015. Dalam pertemuan Jokowi dengan Presiden Xi Jingping, Presiden China menyatakan sokongan terhadap projek HSR Indonesia. Minat itu kemudiannya diterjemah dalam bentuk bidaan rasmi oleh Beijing pada April tahun sama, satu perkara yang kurang disenangi Perdana Menteri Jepun ketika itu, Shinzo Abe.

Selepas menilai semua bidaan yang dikemukakan Beijing dan Tokyo, Indonesia akhirnya memilih bidaan China pada September 2015. Sebabnya mudah sahaja, faktor kewangan. Menurut penganalisis pasaran, kesediaan China menanggung risiko kewangan untuk menjayakan projek tersebut dengan kos AS$5.5 bilion sudah cukup menyakinkan Jakarta untuk memilih mereka sebagai pembina HSR Indonesia.

Selain membantu dari segi kos kewangan, China turut bersedia membentuk kerjasama dengan firma-firma Indonesia untuk menghasilkan stok landasan, gerabak keretapi, landasan elektrik dan sistem aliran ringan. Ia bukan saja untuk tujuan eksport tetapi satu peluang perkongsian teknologi keretapi dengan negara-negara ASEAN lain.

Begitupun, projek HSR Indonesia ini tidak bermakna ia bebas daripada sebarang permasalahan. Contoh paling mudah, isu pengambilalihan tanah. Setahun selepas China dipilih sebagai pembina HSR, lima warganya ditahan di Pangkalan Udara Halim Perdanakusuma semasa meninjau tanah kawasan tersebut.

Ramai penganalisis melihat penahanan tersebut sebagai manifestasi ketidakpuasan hati Ten.te.ra Udara Indonesia terhadap kerajaan kerana perlu menyerahkan sebahagian tanah pangkalan untuk dijadikan salah satu stesen HSR. Selain pihak ten.te.ra, ramai penggubal undang-undang ketika itu menggesa perjanjian tersebut dikaji semula atas faktor keselamatan negara.

HSR Indonesia turut dibelenggu dengan isu kelewatan akibat pandemik Covid-19. Kelewatan ini menyaksikan pihak pemaju iaitu PT Kereta Cepat Indonesia China (KCIC) berdepan kekurangan tenaga buruh untuk melengkapkan pembinaan mengikut jadual akibat penutupan pintu sempadan antarabangsa. Selain itu, KCIC turut berdepan risiko pertambahan belanja diperlukan untuk menyiapkan HSR mengikut tarikh baru iaitu akhir tahun hadapan.

KCIC berharap dana tambahan dapat disumbang oleh China tanpa membebankan pihak Indonesia. Dengan pelbagai isu yang melanda KCIC, wujud khabar angin Jokowi bakal mempertimbang penyertaan semula Jepun dalam projek berkenaan. Bagaimanapun, KCIC memberi jaminan projek HSR berada di landasan tepat dan dapat disiapkan menjelang akhir tahun hadapan.

Di sebalik pelbagai cabaran yang timbul, HSR tetap berjalan kerana ia dilihat sebagai cara memodenkan sistem pengangkutan Indonesia. Bagi Menteri Hal Ehwal Pelaburan dan Pengaturan Maritim, Luhut Pandjaitan, HSR dilihat sebagai solusi ideal untuk memenuhi keperluan pengangkutan warga Indonesia di Pulau Jawa.

Alangkah baik mentaliti ini dimiliki oleh para pemimpin kita tatkala HSR dibadai cabaran semasa hendak melaksanakannya. Tetapi itulah, yang dijaja sebagai alasan penangguhan dan pembatalan ialah hutang, hutang dan hutang. Akhirnya yang rugi ialah anak-anak watan kerana tidak dapat menikmati limpahan ekonomi dan teknologi yang dibawa menerusi projek HSR Malaysia-Singapura.

Dan kini, Indonesia yang bakal menempa sejarah sebagai pemilik HSR pertama Asia Tenggara…

RUJUKAN:

Parlina, I dan Afrida, N. (2016). High-speed rail plan hits another snag. The Jakarta Post.

Reuters. (2021). Indonesian companies ask China to up stake in high-speed rail project.

Tiezzi, S. (2015). It’s Official: China, Not Japan, Is Building Indonesia’s First High-Speed Railway. The Diplomat.

Hussain, Z. (2015). Jakarta mulls high-speed rail system. The Jakarta Post.


Oh Adek Berjilbab Ungu

Oi ade berjilbab ungu
Cantik nian cak ulat bulu
Dapat salam dari ayah ibu
Tamat kuliah jadi menantu

Adek jangan senga mak itu
Mentang kakak ni bujang buntu
Kecik igo ngelamar kau
Tinggal berdoa Allah yang bantu

Oye adek yang kakak suko
Oye adek yang kakak sayang
Cubo tengok niat kakako
Dakang nyesal ayolah terimo

Kakak janji bakal setia
Bimbing ade sampai ke Surga
Dunia ini hanya sementara
Payu gancang kito ke K.U.A

Balasan Lagu Adek Jilbab Ungu

Oh abang taukah yang adek rasakan
Pertemuan kita yang telah lama dirindukan
Di kala malam adek selalu terbayang
Senyuman wajahmu ingin cepat ku pandang

Adek mengerti abang di sana bekerja
Mencari modal untuk pernikahan kita
Karna lamanya cinta kita bercerita
Semoga dipermudah Allah maha kuasa

Di setiap doa adek selalu harapkan
Kebersamaan halal itu yang adek inginkan
Selama janji abang masih tetap terucapkan
Adek akan setia sampai waktunya datang

Ooo abang adek juga rindu
Dengan abang yang tampan itu
Salam balek untuk bapak ibu
Adek siap jadi menantu

Abang jangan lama di situ
Adek sudah lama menunggu
Berdoa semoga Allah bantu
Supaya cepat kita bersatu

Adek yakin abang setia
Bimbing adek sampai ke Surga
Jangan abang banyak gaya
Bawa adek ke K.U.A

Syarah:

Pernikahan adalah jalan terbaik dalam percintaan.

Rasulullah bersabda; “Aku tidak melihat (penawar ) untuk dua orang yang bercinta seperti nikah.”

(HR Baihaqi & Ibn Majah)

Cinta bukan mainan. Ianya suatu perasaan kurniaan Tuhan, agar kita mengenal makna kebahagiaan. Bahkan di syurga yang di sana ada segala-galanya, masih Adam merindukan Hawa sebagai peneman. Mana mungkin lelaki bisa sendiri tanpa perempuan. Begitu juga sebaliknya.

Bernikahlah.

Jumpalah ibu ayah. Bukankah cinta mengajar soal keberanian. Kirimkan salam perkenalan. Mudah-mudahan dibukakan pintu hati. Ada jodoh, insyaAllah tak ke mana. Mana tahu habis kuliah ada rezeki dapat menghalalkan hubungan. Jujur & ikhlas. Usulkan hasrat ke ayah ibu, moga berbalasan salam ke bakal menantu.

Cinta bukan setakat kata-kata. Kasih sayang juga dibuktikan dengan bekerja, mengumpul hantaran, buat menghalalkan sebuah perhubungan. Penat lelah bekerja bukan mudah, namun sanggup dipikul sang pecinta kerana mahu bersama gadis yang dicintai. Ingat, ia bukan percuma, Seharusnya pengorbanan pasangan dihargai dengan kesetiaan.

Allah berfirman:

“Dan kawinkanlah orang-orang yang sendirian diantara kamu dan orang-orang yang layak (berkawin) dari hamba-hamba sahayamu yang lelaki dan perempuan. Jika mereka miskin Allah akan memampukan mereka dengan kurniaNya. Dan Allah Maha Luas (Pemberian-Nya) lagi Maha Mengetahui”.

(QS: An-Nuur. 32)

Rasulullah bersabda:

“Ada tiga golongan manusia yang berhak Allah tolong mereka, iaitu seorang mujahid fi sabilillah, seorang hamba yang menebus dirinya supaya merdeka dan seorang yang menikah kerana ingin memelihara kehormatannya”.

(HR. Ahmad)

Apa lagi, cepat-cepatlah ke K.U.A; Kantor Urusan Agama.

Pejabat Kadi dah memanggil-manggil.

Bercinta biar sampai syurga. Bukan sekadar suka-suka di dunia yang sementara. Jikalau kita benar-benar sayangkan seseorang, semestinya ingin bersama sampai bila-bila. Biar maut tak bisa memisahkan, apabila yang mengikat cinta ialah cinta kerana Tuhan. Biarlah bersama-sama mencintai Allah sampai ke syurga. Tidak terhenti di sini, bahkan berkekalan di sana. Setia sampai syurga.

Hadith Qudsi, Allah berfirman;

“Kasih sayangKu berhaklah diberikan kepada orang yang cinta mencintai keranaKu. Kasih-sayangKu berhaklah diberikan kepada orang yang sering memperhubungkan tali silaturahim keranaKu. Kasih sayangKu berhaklah diberikan kepada orang yang saling bernasihat keranaKu. Kasih sayangKu berhaklah diberikan kepada orang yang saling berziarah keranaKu. Kasih sayangKu berhaklah diberikan kepada orang yang saling bantu membantu keranaKu. Orang yang cinta mencintai keranaKu berada di atas mimbar-mimbar dari cahaya, sangat dicita-citakan tempat-tempat mereka itu oleh para Nabi, Siddiqin dan Syuhada.” (HR Ahmad, Ibnu Hibban, Hakim, Qudha’i)

Jikalah hadir lelaki yang baik agamanya & tulus meminang, usah berat membuka hati.

Rasulullah bersabda:

“Apabila seseorang yang kamu redhai agama dan akhlaknya datang kepada kamu untuk meminang anak kamu, maka hendaklah kamu menikahkan orang tersebut dengan anak perempuan kamu. Jika kamu tidak melakukannya, nescaya akan terjadi fitnah di bumi dan kerosakan yang besar.”

(HR At-Tirmidzi)

Tak elok lambat-lambatkan pernikahan jika mampu dipercepatkan. Terutamanya di zaman fitnah ini. Banyak dugaan. Dengan bernikah, ia menyempunakan agama. Jangan lama-lama dalam hubungan di luar pernikahan. Macam-macam boleh terjadi. Syaitan menyucuk kanan dan kiri.

Cinta yang jujur membuktikan janji,

ialah yang dimaharkan lafaz sufi.

Dua jiwa menjadi satu.

Ada jodoh, cepat-cepat jadi menantu.

Rujukan:


Bagaimana Untuk Memilih Dan Menambah Bahan Bacaan Peribadi?

Pernah tak rasa nak membaca tapi tak tahu bahan apa yang hendak dibaca? Tidak faham apa yang dibaca? Atau bosan dengan buku yang tebal dan tiada gambar? Di sini dikongsikan tips-tips yang mudah untuk mula mencari bahan bacaan. Semoga bermanfaat.

1. Tentukan genre yang diminati dan maklumat yang ingin di ketahui – biasanya saya akan memilih ketegori- kategori bacaan yang memuaskan nafsu ingin tahu saya, seperti bacaan berbentuk sejarah, biografi, pengetahuan umum, agama, dan macam-macam lagi.

2. Baca buku yang digunakan dibahagian nota kaki serta bahagian rujukan – apabila kita membaca sesetengah buku, ada disertakan nota kaki. Jadi saya jadikan buku rujukan nota kaki itu sebagai bacaan tambahan saya untuk menambahkan lagi pengetahuan saya berkenaan topik yang dibincangkan. Kadangkala, dalam buku yang sedang kita baca, penulis ada juga menyebutkan buku yang dibaca atau jadikan rujukan. Jadi, tinggal cari sahaja buku yang disyorkan oleh penulis.

3. Sentiasa mempunyai keinginan terhadap sesuatu perkara yang baharu – sebenarnya dunia ini sangat banyak perkara yang tidak kita ketahui. Oleh itu semakin besar ingin rasa tahu kita, maka dengan itu semakin banyaklah kita akan menambahkan bahan bacaan kita.Pilih apa sahaja jenis bacaan. Puaskan rasa ingin tahu kita dengan membaca walaupun sehelai artikel yang dicetak dalam saiz A4.

4. Sentiasa peka dengan isu semasa dan berusaha memahami isu yg dibincangkan dengan menambah pengetahuan dengan membaca – isu semasa juga boleh dijadikan penyumbang terhadap bahan bacaan kita. Lebih banyak kita ambil tahu dengan isu semasa, maka lebih banyak kita akan mencari bahan bacaan untuk mengetahui sesuatu isu semasa itu. Contohnya seperti isu politik, geopolitik, adat dan budaya luar, sejarah, agama dan pelbagai lagi.

5. Apabila membeli buku yang tidak difahami, simpan dahulu dan kemudian baca buku lain yang lebih mudah dalam kategori yang sama. Lama kelamaan, kita akan faham buku yang tidak di fahami tadi, hasil dari bacaan buku lain yang mudah penyampaiannya. Boleh jadi pengetahuan kita belum sampai ke tahap bahasa atau penyampaian buku yang susah difahami tadi. Tidak salah bertatih-tatih dalam memahami sesuatu perkara.

6. Rajinkan diri mengunjungi kedai buku terdekat. Sekurang-kurangnya kita akan membawa pulang sebuah buku, walaupun buku picisan. Percayalah, kadang- kadang niat kita hanya nak tengok-tengok saja, tapi kadangkala keluar dari kedai buku dengan membeli dua atau tiga buah buku.

7. ‘Like’ halaman-halaman media sosial yang menjual buku dan yang mengulas buku atau apa-apa halaman yang berkaitan dengan buku. Jadi dari situ kita dapat tahu dan info berkenaan mana-mana buku yang menarik. Banyak halaman media sosial yang menyediakan jualan buku atas talian termasuk buku-buku yang tidak dijual di kedai buku, termasuklah buku luar negara. Buku terpakai pun ada juga.

8. Berkawan dengan orang yang suka membaca buku. Bertukar-tukar pendapat dan pandangan berkenaan buku dapat menambahkan lagi koleksi bacaan kita.Kalau macam saya, tuan Anwar Nursi sering mengusulkan buku yang menarik buat saya. Kawan yang baik akan mencadangkan buku yang baik untuk kita. Boleh juga pinjam buku-buku yang menarik dari kawan-kawan. Jangan liat pula nak pulangkan.

9. Buat perpustakaan peribadi dan bilik atau ruang bacaan. Bila ada perpustakaan peribadi dan ruang bacaan, maka kita akan sentiasa mencari buku yang baru untuk dimasukkan dalam koleksi kita, walaupun buku tu tak habis dibaca.

10. Baca buku yang dibaca oleh tokoh-tokoh ulama terdahulu, serta baca juga tulisan-tulisan mereka kerana tulisan dan ilmu mereka kekal berkurun lamanya untuk memberi bakti kepada yang membacanya.

11. Tetapkan matlamat , dalam tempoh tertentu, kita nak jadi apa dengan hasil bacaan kita. Kita adalah apa yang kita baca. Jika kita ada matlamat, sudah tentu kita akan mencari bahan bacaan berkenaan matlamat kita. Kalau kita nak jadi penulis novel dalam masa lima tahun, maka dalam masa lima tahun itu, banyakkan membaca novel terkenal bagi mendapatkan ‘feel’ sebelum menulis novel. Begitu juga pada matlamat-matlamat yang lain

12. Jangan hanya ‘terlekat’ dengan satu genre – lazimkan diri dengan membaca pelbagai jenis genre buku. Kalau selalu baca buku agama, cubalah bertukar genre kepada genre yang lain seperti psikologi atau sejarah. Dengan membaca buku yang berlainan genre secara tidak langsung akan memperluaskan sudut pandangan kita terhadap sesuatu perkara.

13.Baca apa yang orang hebat baca. Orang yang hebat biasanya orang yang membaca. Kebiasaan orang/tokoh yang hebat ini mereka menghabiskan masa membaca dan menelaah ilmu-ilmu yang mereka inginkan. Jadi, tak salah untuk kita sama- sama mengambil manfaat ke atas bahan bacaan mareka.

14. Baca biografi orang-orang hebat. Kisah mereka boleh dijadikan sumber inspirasi dan panduan. Banyak buku-buku biografi dijual di kedai buku terkemuka, dari biografi orang perseorangan hinggalah orang kenamaan. Ambil manfaat dan pengajaran dari kisah mereka dan jadikan pedoman jika baik.

15. Download e-book percuma atau buku bebentuk pdf percuma di internet. Terdapat banyak e-book percuma di internet. Ini memberikan kemudahan kepada mereka yang mempunyai gadjet untuk membaca di masa-masa lapang mereka.

16. Baca artikel di ruangan akhbar – kebanyakan akhbar-akhbar tak kira arus perdana atau sebaliknya tentu mempunyai ruangan kolum artikel dari kolumnis mereka. Tulisan mereka juga boleh dijadikan bahan bacaan dan boleh diambil manfaat jika membawa kebaikan.

Ini adalah serba sedikit tips yang boleh saya kongsikan. Boleh jadi ada di luar sana yang lebih baik tips nya. Sama – sama kita berkongsi benda yang memberi manfaat.

Semoga budaya membaca subur dalam hidup kita.

Beruk ketawa mendapat bunga,
Malas baca nanti terpinga-pinga.


Perlawanan Liverpool-Atletico Punca Penularan Covid-19 Di Merseyside?

Semua maklum sebelum perlawanan Liga Juara-Juara Eropah (UCL) musim ini dihentikan berikutan penularan Covid-19, salah satu perlawanan yang berlangsung ialah perlawanan pusingan kedua antara Liverpool dan Atletico Madrid. Perlawanan yang turut disaksikan oleh 3,000 penyokong pelawat yang dibawa khas dari Madrid berkesudahan kemenangan 3-2 secara agregat kepada Atletico.

Bagaimanapun, ramai berpandangan penularan Covid-19 di United Kingdom disumbang oleh perlawanan berkenaan. Dan bagi seorang pakar penyakit berjangkit, hipotesis ini tidak ditolak sama sekali. Ketua penasihat saintifik kerajaan, Angela McLean menyifatkan tidak mustahil peningkatan kes wabak di Liverpool disumbang oleh kehadiran penyokong asing yang hadir pada ketika itu.

Pada minggu perlawanan tersebut berlangsung, perlawanan membabitkan dua divisyen teratas bola sepak Sepanyol dimainkan tanpa penonton dengan tadika, sekolah dan universiti di seluruh negara ditutup. Pada ketika itu, Sepanyol merekodkan 1,646 kes dengan majoriti kes datang dari Madrid.

Keputusan menganjurkan perlawanan ini oleh UEFA terus mengundang lebih banyak soalan lebih-lebih lagi selepas bilangan kes Covid-19 di Liverpool terutama kadar kem4tian meningkat sejak itu.

Komen McLean timbul selepas Datuk Bandar Madrid, Jose Luis Martinez-Almedia menyifatkan penganjuran perlawanan dan membawa 3,000 penyokong ke Anfield sebagai satu kesilapan besar. Beliau berkata, “Ia merupakan satu kesilapan. Melihat semula detik berkenaan tetapi dengan sikap waspada, ya ia mungkin diteruskan. Tetapi saya fikir pada ketika itu, kita sepatutnya lebih berhati-hati.

“Dari hari sebelum perlawanan, kerajaan wilayah dan majlis perbandaran telah mengambil pelbagai pendekatan penting dalam mengurangkan bilangan perkumpulan orang yang besar.”

Pada awal bulan ini, pengurus Liverpool Jurgen Klopp turut mengakui agak sukar untuk melakukan persediaan perlawanan UCL dalam konteks Covid-19 dan situasi yang melanda Sepanyol ketika itu.

Bila ditemubual laman sesawang rasmi kelab, Klopp berkata, “Pada pagi Isnin, saya bangun dan mendengar situasi yang berlaku di Madrid, bahawa mereka akan menutup sekolah dan universiti pada Rabu, jadi rasa pelik untuk menyediakan diri untuk perlawanan berkenaan, sejujurnya.

“Saya selalunya tidak bergelut dengan persekitaran sekeliling saya. Saya boleh membina tembok di kiri dan kanan bila melakukan persediaan perlawanan tetapi pada ketika itu, ia amat sukar untuk dilakukan.”

RUJUKAN:

Burrows, Ben dan Reddy, Melissa. (2020). Scientist says theory Liverpool vs Atletico Madrid helped spread coronavirus is ‘interesting hypothesis’. The Independent. https://www.independent.co.uk/sport/football/european/coronavirus-liverpool-madrid-atletico-champions-league-game-a9475051.html


Saintis Agung Dari Zaman Purba Korea

Kalau kita bicara tentang saintis-saintis agung dalam sejarah dunia, biasanya akan datang dari dua buah ketamadunan, sama ada Islam ataupun Eropah. Entah kenapa, saintis yang tidak kurang banyak juga yang lahir di ketamadunan milik bangsa China, Korea dan Jepun seperti senyap sahaja. Untuk mengambil insentif itu, maka kami di The Patriots ingin bercerita tentang seorang saintis yang hidup ketika zaman Raja Sejong The Great. Saintis yang cukup saya kagumi.

Saintis ini dikatakan lahir ketika zaman Dinasti Joseon. Bakat hebat itu dikesan oleh Raja Sejong ketika raja itu menghapuskan polisi pemilihan pegawal dan jawatan-jawatan lain kerajaan yang berasaskan keturunan tetapi bakat dan kebolehan. Antara projek Raja Sejong ketika itu yang cukup dikagumi ialah projek yang dinamakan sebagai Hall Of Worthy, yang menempatkan cendekiawan-cendekiawan agung dari seluruh Korea untuk melakukan kajian tentang pelbagai bidang ilmu. Kajian-kajian itu dibiyai oleh Raja Sejong sendiri.

Takdir mencatatkan bahawa seorang anak muda yang miskin dari kasta yang lebih rendah antara manusia bertuah di bawah pemerintahan Raja Sejong Yang Agung itu. Lalu bermula dari pemilihan itu, maka saya menyenaraikan di bawah, antara ciptaan hebat Jang Yeong-Sil.

1. Glob Cerekawala – Jang Yeong-Sil dipercayai sebagai pencipta glob cerekawala Korea yang pertama bernama honcheonui yang dibina berdasarkan pengkajiannya pada glob cekerawala yang dimiliki oleh umat Islam dan juga China. Glob cekerawala ini sangat dikagumi ketepatannya, dan ianya bergantung pada roda air untuk ia berfungsi. Glob cekerawala ini membantu orang Korea membaca bintang dan mengesan kedudukan buruj-buruj tertentu di langit.

Kemuncak pada kejayaan ini, apabila ahli astronomi Korea berjaya menyiapkan sebuah kompilasi kejayaan sains mereka dalam Chijeongsan yang menceritakan tentang penggerakan 7 objek ajaib di angkasa yang Korea rujuk pada lima buah planet yang boleh dilihat dek mata kasar, bulan dan matahari.

2. Jam Air – Raja Sejong memang seorang yang sangat bervisi bagi membangkitkan revolusi dalam ketamadunannya. Diceritakan bahawa suatu hari, Raja Sejong mendengar bahawa di China dan Tamadun Islam, sebuah jam air telah diciptakan dan kerana rasa ingin tahu Raja Sejong itu, maka disuruhnya Jang Yeong-Sil untuk membina jam air versi Korea tersendiri.

Namun percubaan awal Jang Yeong-Sil gagal lalu Jang dihantar oleh Raja Sejong ke China untuk belajar penciptaan jam air itu. Kembalinya Jang dari China, dia terus mencipta Jagyeokru yang kononnya lebih maju daripada yang dimiliki oleh orang Islam dan China.

3. Jam Matahari – Selepas penciptaan Jam Air Jang, namun harganya terlalu mahal kerana kesukaran untuk menghasilkannya membuatkan Jang mencipta alternatif yang lebih murah. Maka bersama dengan kumpulan-kumpulan pengkaji yang lain, maka Jang berjaya mencipta sebuah Jam Matahari yang dinamakannya sebagai Yangbu Ligu.

4. Mesin Pencetakan – Ratusan tahun sebelum Johan Guternberg mencipta mesin percetakannya terlebih awal, Korea terlebih dahulu berbuat demikian dengan Choe-Yun Ui ketika Korea di bawah pemerintahan Dinasti Goryeo sebelum Jang diarahkan oleh Raja Sejong untuk melakukan improvisasi ke atas mesin percetakkan awal Korea. Mesin percetakkan ini dibuat daripada aloi-aloi kuprum-zink dan plumbum-stanium.

Mesin ini dikatakan mampu untuk bekerja dua kali lebih pantas daripada mesin awal yang dicipta oleh Choe Yun Ui dan dikatakan telah dihasilkan sebanyak 6 kali untuk tempoh sekurang-kurannya 370 tahun berikutnya.

5. Alat Penyukat Hujan – Jang juga adalah orang yang bertanggungjawab mencipta alat penyukat hujan bernama cheugugi yang sangat membantu Korea yang ekonominya berasaskan kegiataan argaria atau pertanian terutama kali ketika musim kemarau melanda.

6. Alat Pengairan – Seperti mana yang dimaklumkan di atas, ekonomi Korea berasaskan kegiatan pertanian. Jadi untuk membantu aktiviti pertanian di sana, maka Jang mencipta alat pengairan pertama dalam sejarah dunia yang diberi nama sebagai Supyo.

Kesimpulan

Daripada kisah Jang Yeongsil dan Raja Sejong yang kita belajar di atas, maka kita merumuskan bahawa antara kunci kejayaan kita adalah belajar dari bangsa yang lebih maju, dan dalam masa yang melakukan penambahbaikkan dalam ilmu yang kita belajar. Dalam masa yang sama, kita tidak boleh terlalu memilih untuk mempelajar ilmu dari sesiapa pun, meski dari seorang Yahudi atau pelacur sekalipun.

Jang tidak teragak-agak untuk mengembara ke China dan mengutip mutiara-mutiara ilmu dalam ketamadunan Islam meski berbeza bangsa dan agama, lalu kembali dan mencipta peralatan-peralatan hebat di atas. Seharusnya kita hari ini turut sama mengulangi apa yang telah dicapai oleh Jang.

RUJUKAN:Lloyd, Ellen. (2016). Ancient Genius Jang Yeong-sil And His Brilliant Astronomical Instruments. AncientPages.com


Pengisytiharan Muhammad Al Fatih : Pengisytiharan Hak Asasi Manusia Tertua Di Eropah

Dokumen Pengisytiharan ‘Ahdnama’ yang dibuat oleh Sultan Muhammad Al-Fatih adalah pengisytiharan hak asasi dan kebebasan manusia yang tertua di Eropah. Ianya dibuat pada tahun 1463 iaitu 485 tahun sebelum Pengisytiharan Hak Asasi Manusia Sejagat 1948 dibuat.

Kandungan Pengisytiharan Ahdmana ini adalah seperti berikut:-

“Beta, Sultan Muhammad Khan, insan yang memiliki kuasa ke atas wilayah ini, dengan ini mengisytiharkan kepada seluruh dunia bahawa penganut-penganut Kristian Bosnia adalah di bawah perlindungan beta. Dan beta memerintahkan berikut:-

Tiada sesiapa yang boleh mengganggu atau memberikan mudarat kepada penganut-penganut Kristian dan gereja-gereja mereka. Mereka patut hidup dengan aman dalam wilayah beta. Golongan ini yang menjadi penghijrah patut memliki keselamatan dan kebebasan. Mereka boleh pulang ke biara-biara mereka yang terletak di perbatasan wilayah beta.

Tiada siapa dari kaum kerabat beta atau wazir-wazir atau pegawai-pegawai atau pembantu-pembantu atau mana-mana warganegara beta yang boleh menggangu, menghina atau memberi mudarat kepada nyawa, harta benda dan gereja mereka! Dan sesiapa yang mereka bawa dari luar ke wilayah beta akan mendapat hak yang sama.

Dengan mengisytiharkan perintah ini, beta bersumpah dengan sesungguhnya dengan nama Pencipta langit dan bumi, dengan nama Rasulullah Muhammad dan 124,000 Nabi-nabi yang sebelumnya, dan dengan nama pedang, beta memberi jaminan bahawa tiada sesiapa yang boleh melakukan sesuatu yang bertentangan dengan apa yang ditulis dalam perintah ini.”

Namun orang-orang berkulit putih di Eropah masih mengamalkan perkauman dan kezaliman ke atas agama lain sehingga abad ke-20. Salah satu jenayah orang Eropah yang cuba disembunyikan ialah kewujudan Zoo Manusia di mana mereka mengurung orang kulit hitam dan Red Indian untuk tontonan dan pameran awam.

Banyak teladan dan contoh yang sangat baik dari Tamadun Islam.

Gambar : Pengisytiharan Ahdnama tahun 1463 dan Zoo Manusia di Belgium tahun 1958.


Bintang Tertua Di Alam Semesta

Sekumpulan ahli astronomi dari Universiti Kebangsaan Australia (ANU) telah berjaya menemui bintang paling tua di alam semesta dimana ia terbentuk sejurus selepas peristiwa Big Bang 13.7 bilion tahun yang lalu. Penemuan ini membolehkan ahli-ahli astronomi untuk mengkaji komposisi kimia pada bintang pertama dan seterusnya menjelaskan bagaimanakah keadaan alam semesta pada awal kelahirannya.

Dr Stefan Keller, Ketua Penyelidik Fakulti Astronomi dan Astrofizik Universiti Kebangsaan Australia berkata,

“Buat pertama kalinya, kita dapat menemui ‘kesan cap jari’ bintang pertama”

“Ini adalah salah satu langkah permulaan untuk memahami bagaimanakah rupabentuk bintang-bintang pertama dan menyelidikinya”

Bintang ini ditemui dengan menggunakan teleskop ANU SkyMapper di Balai Cerap Siding Spring dimana ia digunakan untuk mencari bintang-bintang purba. Projek ini telah bermula 5 tahun yang lalu dan menghasilkan peta langit selatan digital pertama.

Bintang purba ini jaraknya sejauh 6,000 tahun cahaya dari Bumi dan ia adalah salah satu daripada 60 juta bintang yang berjaya dikesan oleh SkyMapper untuk tahun pertama penggunaannya. Selepas penemuan bintang ini dengan SkyMapper, para penyelidik melanjutkan penyelidikan dengan mengesahkannya dengan menggunakan Teleskop Magellan di Chile.

Komposisi kimia pada bintang yang baru ditemui ini menunjukkan ia sememangnya bintang purba dan memiliki jisim sebanyak 60 kali daripada matahari kita. Penyelidik berkata bahawa untuk menjadikan bintang seperti matahari kita bahan asasnya adalah gas hidrogen dan helium lalu ditambah jumlah unsur besi yang besar dimana ia bersamaan dengan 1,000 kali jisim Bumi. Manakala untuk menjadikan bintang purba seperti yang baru ditemui ini pula resipinya berbeza di mana ia memerlukan unsur besi dan unsur karbon sebesar benua Australia.

Menurut kajian penyelidik juga memaklumkan bahawa, jika fakta sebelum ini mengatakan bahawa kematian sesebuah bintang dengan satu letupan yang besar lalu menyebarkan unsur besi ke seluruh ruang angkasa lepas tetapi ini tidak terjadi kepada bintang purba dimana ia hanya menyebarkan elemen-elemen seperti karbon dan magnesium. Ini menunjukkan bahawa letupan bintang purba bertenaga rendah.

Bintang tertua yang baru ditemui ini diberikan nama rujukan sebagai SMSS J 031300.36-670839.3.


Ayana – Kisah Model Korea Yang Memeluk Islam

Bagi pencari kebenaran, rezeki berbentuk hidayah merupakan antara kurniaan-Nya yang tertinggi. Justeru bila hati disapa hidayah dan keinginan menganut Islam mengangkat keesaan-Nya semakin kuat, tiada siapa yang dapat menghalangnya. Tidak kira siapa mereka sama ada selebriti, ahli akademik atau golongan marhaen, cahaya hidayah merupakan hadiah terindah dalam kehidupan mereka. Dan itu yang diakui selebriti media sosial yang berasal dari Korea Selatan, Ayana Jihye Moon.

Mungkin bagi penulis, penulis kurang arif dengan nama wanita jelita ini. Tetapi bagi pengikut laman media sosial terutama di Instagram, Ayana mempunyai 1.5 juta pengikut dan telah mencetuskan fenomena tersendiri di Malaysia dan Indonesia. Berbekalkan keayuan paras rupanya dan berkulit putih gebu, tiada kata yang dapat menggambarkan betapa cantiknya wanita berusia 22 tahun. Tak percaya? Nah, tataplah sendiri wajah kesayangan 1.5 juta pengikut di Malaysia dan Indonesia…

Mesti ada yang terkeluar biji mata atau mulut jatuh sampai ke bawah selepas melihat gadis kelahiran Korea ini. Ayana masih belum mahir bertutur dalam Bahasa Melayu dan Bahasa Indonesia tetapi dia masih juga berusaha mempelajari dan menuturkan beberapa perkataan yang diketahuinya. Dan Ayana juga kini sedang mendalami pembelajaran kedua-dua bahasa berkenaan bagi memudahkan urusan dalam bidang yang diceburinya itu.

Bila ditanya tentang penghijrahannya sebagai seorang Muslim pada tahun 2012, Ayana menyifatkan peristiwa dia memeluk Islam membuka dimensi baru dalam kehidupannya dan membuka jalan kepada meneruskan kesinambungan kehidupan baik di Korea atau di luar negara kelahirannya itu. Dia berkata, “Saya mula tertarik dengan Islam sejak kecil lagi. Saya jatuh hati dengan kebudayaan Timur selepas mempelajari tentang Timur Tengah sehingga menambah keyakinan saya terhadap Islam. Alhamdulillah, saya terbuka hati memeluk Islam pada tahun 2012.”

Bagaimanapun, keputusannya menjadi seorang Muslim mendapat tentangan daripada keluarga ketika itu. Ini kerana masyarakat Korea terutama keluarganya memandang agama Islam dari sudut negatif. Tetapi itu tidak menghalangnya dari menjaga hubungan silaturahim dengan mereka walaupun berbeza dari segi agama yang dianuti. Malah pada tahun lepas, Ayana menjadi saksi kepada pengislaman adik lelakinya. Boleh rujuk kepada gambar di bawah:

Jadi, apa yang mendorong sang bidadari ini berhijrah ke rantau Nusantara? Menurut Ayana, disebabkan statusnya sebagai seorang Muslim dan memakai hijab, agak sukar baginya mendapatkan pekerjaan di Korea Selatan. Jika ada sekalipun, ianya berkait dengan pelbagai perkara haram termasuk menghidangkan minuman alkohol yang menjadi lumrah bagi masyarakat Korea. Atas sebab yang dinyatakan inilah yang akhirnya membawa Ayana ke Indonesia dan Malaysia.

Salah satu peluang yang diberi kepadanya ialah bekerja sebagai model fesyen Muslimah untuk jenama Wardah Beauty Muslim. Tambahnya, “Saya merasa lega memilih Malaysia dan Indonesia sebagai negara untuk bekerja kerana selain dapat mencari rezeki yang halal, saya juga dapat memelihara keimanan saya.” Bila ditanya tentang bilangan pengikut Instagramnya yang ramai, Ayana sendiri tidak menyangka mempunyai bilangan pengikut sebegitu rupa. Dia melihat perkara ini berlaku berikutan tempias gelombang Hallyu yang sedikit sebanyak menyumbang kepada bilangan pengikutnya itu. Tambahnya lagi, kehidupan sebelum dan selepas menjadi seorang selebriti media sosial dilihat tidak banyak berbeza berikutan perwatakan pemalunya itu membuatkan dia lebih gemar tersenyum apabila disapa sesiapa.

Walaupun sibuk dengan aktiviti seni, itu masih tidak menghalang impian Ayana untuk melanjutkan pengajian dalam jurusan perundangan. Jurusan itu bukan sesuatu yang asing bagi gadis jelita itu memandangkan dia pernah mengambil jurusan sama di negara kelahirannya itu. Tetapi disebabkan statusnya sebagai seorang mualaf dan berhijab, agak mustahil baginya untuk mendapatkan kerjaya di situ. Namun, itu bukanlah satu halangan buat Ayana kerana dia berharap dapat membantu sesiapa yang mempunyai masalah undang-undang. Isu jarak juga dilihat bukan satu isu baginya kerana Kuala Lumpur dan Jakarta sudah diibaratkan sebagai rumah keduanya.

Yang pasti, keperibadian sang rupawan ini menarik perhatian ramai termasuk selebriti tanah air. Salah seorang daripada mereka ialah penyanyi popular Wany Hasrita. Wany yang popular dengan lagu Terlalu Memuja dan Belenggu Rindu tidak menyangka Ayana menjadikannya sebagai idola. Beliau berkata, “”Saya sangat terharu apabila mengetahui serba sedikit kisah hidup Ayana yang sanggup berhijrah ke Malaysia demi mendalami agama Islam yang dianutinya kini. Dia juga begitu cekal dan tabah dalam meneruskan kembara ilmunya terhadap Islam dan berusaha mempersiapkan diri menjadi muslimah sejati.”

Wany yang berkesempatan bertemu dengan Ayana sebanyak dua kali menambah, “Pertemuan dua kali bersama Ayana cukup membuatkan saya selesa kerana dia seorang gadis yang sopan dan lemah lembut. Perwatakan dirinya yang santun apabila berbicara membuatkan saya tenang dan sentiasa mahu jadi sahabat kepadanya. Ditambah lagi, aura positif Ayana yang cukup menyerlah membuatkan sesiapa yang bersama dengannya ceria dan gembira.” Salah satu pertemuan mereka ialah dalam rancangan Meletop yang disiarkan di Astro Ria pada Oktober 2018 dengan Wany muncul sebagai kejutan kepada gadis kelahiran Korea itu.

RUJUKAN:


Mahabharata – Epik Pergelutan Kuasa India

Mahabharata (bahasa Sanskrit yang boleh diertikan sebagai ‘Epik Agung Dinasti Bharata’) merupakan salah satu dari dua buah epik puisi Sanskrit terulung India purba. Sebuah lagi epik lain ialah Ramayana.

Secara kasar, Mahabharata berkisar tentang Per4ng Kurukshetra (juga dikenali sebagai Per4ng Mahabharata), iaitu sebuah k0nflik perebvtan takhta Hastinapura antara dua kumpulan kerabat – yakni putera-putera Pandava dan putera-putera Kaurava. Puisi epik ini dianggap signifikan dan sering disebutkan sebagai salah sebuah karya kesusasteraan teragung manusia.

ASAL-USUL MAHABHARATA

Secara umum diperkirakan bahawa Mahabharata mencapai bentuknya seperti kini pada sekitar kurun ke-4 Sebelum Masihi. Ada juga yang berpendapat bahawa penulisan epik ini jauh lebih awal, mungkin sekitar pertengahan milenium pertama Sebelum Masihi. Pada waktu itu, epik ini wujud dalam bentuk hikayat-hikayat masyhur para dewa, raja-raja dan tukang ramal yang besar kemungkinan disampaikan secara lisah oleh para pendeta, pertapa dan penyanyi kembara.

Apapun, bentuk Mahabharata seperti kini mengandungi 100 000 rangkap dan kira-kira 1.8 juta patah perkataan secara keseluruhan, sekaligus menjadikannya sebagai puisi paling panjang di dunia. Dalam erti kata lain, panjang Mahabharata adalah 10 kali ganda gabungan Illiad dan Odyssey karangan Homer. Walaupun epik ini dipercayai tidak dikarang oleh seorang individu tunggal, sumber tradisi meyakini bahawa pengarang puisi Mahabharata ialah pendeta Vyasa sambil Ganesha pula bertanggungjawab sebagai jurutulis.

KISAH-KISAH AWAL DALAM EPIK INDIA INI

Mahabharata dimulakan dengan Dhritarashtra yang menjadi buta. Beliau merupakan putera sulung Vichitravirya (pemerintah Hastinapura) dan bapa kepada putera-putera Kaurava. Berikutan kecacatannya itu, Dhritarashtira tidak boleh mewarisi takhta bapanya, justeru adiknya yang bernama Pandu (bapa kepada putera-putera Pandava) dilantik sebagai pemerintah baru Hastinapura sejurus kem4ngkatan Vichitravirya.

Berikutan sumpahan yang dikenakan ke atasnya oleh pendeta Kindama, Pandu bakal meningg4l dvnia andai beliau melakukan hubungan kel4min. Lantaran itu, beliau tidak boleh mempunyai anak tanpa membahayakan dirinya sendiri. Setelah disumpah oleh Kindama, Pandu membawa diri ke hutan dan abangnya yang buta itu diangkat menjadi raja yang baru.

Isteri pertama Pandu, iaitu Kunti, memohon kepada para dewa agar dewa-dewa itu menghamilinya supaya beliau dapat memberikan zuriat kepada Pandu. Permohonannya ini diterima dan beliau pun mengandungkan tiga orang pertama – Yudhishtira (berbapakan Dharma), Bhima (berbapakan Vayu) dan Arjuna (berbapakan Indra).

Isteri kedua Pandu, iaitu Madri juga melahirkan zuriat dengan cara ini. Dua orang puteranya ialah si kembar Nakla dan Sahadeva (berbapakan Ashvin). Di samping itu, Dhritarashtra dan isterinya, Gandhari, mempunyai seramai 100 orang putera yang secara kolektif disebut sebagai putera-putera Kaurava, di samping seorang puteri.

Ketika Pandu dan Madri melakukan hubungan intim, Pandu langsung sahaja meningg4l dvnia lantaran sumpahan yang dikenakan ke atasnya. Madri yang berduka-cita kemudiannya melakukan Sati dan meninggalkan Kunti dan lima orang anak kecil itu menjaga diri mereka sendiri.

Putera-putera Pandava dan ibu mereka lantas pulang ke Hastinapura. Bersama 100 orang sepupu mereka, putera-putera Pandava ini dididik oleh seorang guru yang bernama Kripa. Kemudian, mereka dididik pula oleh Drona. Bibit persetervan kecil mula berputik antara putera-putera Pandava dan Kaurava, mengakibatkan kumpulan yang pertama ini divsir, bukan sekali, tetapi dua kali.

Setelah divsir buat kali kedua, putera-putea Pandava pun bersiap-siaga bagi memer4ngi sepupu-sepupu mereka. Perutusan demi perutusan dihantar kepada putera-putera Kaurava untuk menuntut pengembalian Indraprastha, wilayah yang dikurniakan oleh Dhritarashtra. Indraprastha sebelum ini dibangunkan oleh putera-putera Pandava, namun jatuh ke penguasaan Kaurava. Cubaan untuk menyelesaikan kemelut ini secara aman tidak berjaya, walaupun Krishna si avatar kepada Vishnu dan sepupu sebelah ibu Pandava sendiri campur tangan.

Susulan daripada keadaan ini, Per4ng Kurukshetra pun meletus. Ilmuwan berbeza pandangan tentang tarikh berlakunya pep3rangan ini. Begitu juga dengan status kesahihan pep3rangan ini, ia turut hangat diperdebatkan. Apapun menurut Mahabharata, Per4ng Kurukshetra berlanjutan selama 18 hari di mana kebanyakan karakter dalam epik ini terbvnuh. Babak yang dianggap paling masyhur dalam epik ini, iaitu Bhagavat Gita, turut berlaku ketika ini, yakni sejurus sebelum peper4ngan bermula.

Melihatkan kekasihnya berada di pihak mvsuh, Arjuna berasa ragu-ragu dan berniat untuk meninggalkan medan per4ng. Arjuna meminta Krishna, yang berkhidmat sebagai pemandu pedatinya untuk membawa beliau pulang. Lantas, avatar kepada Vishnu itu pun memulakan perbualan falsafah yang menerangkan tentang ketidaksempurnaan dalam hidup, kepentingan memenuhi tanggungjawab dan kekal berada dalam jalan yang benar.

NYAWA MELAYANG DARI MEDAN TEMPUR

Pada penghujung pep3rangan, putera-putera Pandava meraih kemenangan walaupun kedua belah pihak menanggung kehilangan yang bukan kecil. Di pihak Pandava, lapan orang putera terselamat manakala hanya empat orang sahaja di pihak Kaurava yang masih hidup. Namun, pep3rangan ini bukanlah penamat epik tersebut.

Mahabharata dilanjutkan lagi dengan kisah tentang putera-putera Pandava menjadi raja Hastinapura dan Indaprastha, dan bagaimana epik ini dibacakan oleh Vaishampayan, pelajar Vyasa kepada Janmejaya, cicit kepada Arjuna dalam sebuah upacara k0rban ular.

TERJEMAHAN:

Wu Mingren. (3 Jun 2018). The Mahabharata: Unforgettable Lessons in An Indian Epic of Family Fighting. Ancient Origins.
https://www.ancient-origins.net/myths-legends-asia/mahabharata-indian-epic-family-fighting-0010153


Ada Apa Dengan Ekonomi Gig?

Kita sekarang berdepan dengan sektor ekonomi baharu iaitu ekonomi gig (gig economy). Biarpun sektor ekonomi ini masih baharu kat Malaysia, tapi syarikat-syarikat yang menggunakan model ekonomi gig mendapat sambutan hangat daripada rakyat Malaysia sendiri. Syarikat yang menggunakan model ekonomi gig adalah Grab, MyCar, Airbnb dll.

Ekonomi gig secara umumnya adalah pekerja dalam skala yang besar bekerja sambilan atau separuh masa atau dalam syarikat itu. Ekonomi gig juga didefinisikan dengan masyarakat yang bekerja sendiri (freelance) berbanding bekerja tetap dalam sesebuah syarikat. Hasilnya, servis perkhidmatan syarikat yang berasaskan ekonomi gig menjadi lebih murah dan lebih efisien.

Kebiasaannya, mana-mana syarikat yang guna model ekonomi gig dan tak ‘engage’ dalam Internet akan ketinggalan. Model ekonomi ini bertunjangkan teknologi dan Internet, silap besarlah siapa-siapa yang tak fokus untuk menggunakannya.

Masih blur apa tu ekonomi gig? Begini. Seorang pekerja kilang bekerja sambilan sebagai pemandu Grab pada hujung minggu. Seorang pelajar IPT bekerja sambilan sebagai pekerja restoran makanan segera pada hujung minggu ketika tiada kuliah. Inilah dia contoh mudah berkenaan sektor ekonomi gig.

Ada beberapa faktor menyumbang kepada perkembangan ekonomi gig. Ekonomi gig menyediakan perbelanjaan yang lebih ekonomik. Pada satu tahap, syarikat mahupun majikan tak mampu untuk pekerja sepenuh masa untuk projek atau tugas tertentu. Jadi, pekerja sambilan atau separuh masa diambil untuk melaksanakan tugas tertentu untuk menjimatkan kos.

Pada sisi pekerja pula, mereka merasakan mereka mengambil beberapa pekerjaan berbeza untuk menampung gaya hidup yang nereka mahukan. Mereka juga cenderung untuk mengubah kareer beberapa kali dalam hidup mereka, secara tak langsung menyumbang kepada perkembangan sektor ekonomi gig itu sendiri.

Dikala ekonomi gig giat berkembang, kita tak boleh nafikan yang wujud saja kritikan terhadap ekonomi gig ini. Trend ekonomi gig ni menyukarkan pekerja sepenuh masa untuk membina kareer dalam sektor tertentu akibat majikan yang lebih memilih pekerja sementara atau pekerja separuh masa. Laluan kareer tradisional yang menjadi pilihan utama pekerja akan disisihkan daripada industri tertentu.

Memandangkan sektor ekonomi gig masih baharu di Malaysia, hak-hak pekerja syarikat ini juga masih tidak dilindungi oleh akta tertentu. Isu skim gaji ‘rider’ FoodPanda baharu yang menimbulkan polemik adalah satu contoh mudah. Ketiadaan ‘regulation’ atau akta untuk melindungi hak-hak pekerja FoodPanda akhirnya mengakibatkan perubahan skim gaji pekerja secara mendadak. Apa lagi yang mampu diterjemahkan berdasarkan situasi ni melainkan zalim?

Bukan itu saja, mereka juga tidak mempunyai sebarang perancangan persaraan seperti mana pekerja yang mencarum KWSP.  Hanya 10%-20% pekerja sahaja yang dijangka mempunyai perancangan persaraan. Ini bukanlah pelan terbaik untuk memastikan kualiti hidup pekerja di kala tua terjamin.

Apa yang penting, ekonomi gig masih baharu di Malaysia kalau dibandingkan dengan negara lain terutama sekali di Hemisfera Barat. Ini tak bermaksud Malaysia bakal jauh ketinggalan semata dan takkan mampu mengejar negara lain. Ini sebenarnya peluang buat Malaysia untuk belajar daripada kesilapan negara lain untuk ‘tackle’ masalah ekonomi gig ni.

Siapa tahu, mungkin Malaysia bakal menjadi negara contoh dalam keberkesanan sektor ekonomi gig. Di kala tu, barulah negara lain akan akur dengan kearifan kita dalam sektor ni.

Wallahualam.

RUJUKAN:

1. Datuk Dr Ahmad Ramzi Mohammad Zubir, Astro Awani[2019], Ekonomi gig dan perangkap kemahiran, http://www.astroawani.com/berita-malaysia/ekonomi-gig-dan-perangkap-kemahiran-208108

2. Jim Chappelow, Investopedia [2019], Gig Economy, https://www.investopedia.com/terms/g/gig-economy.asp

3. Kapital [2019], Fenomena Ekonomi Gig jadi Pilihan Anak Muda, https://kapital.my/2019/06/fenomena-ekonomi-gig-jadi-pilihan-generasi-muda/

Artikel disumbangkan oleh Al-Badru untuk The Patriots.


Kisah Banjir Besar Nabi Nuh Dalam Pelbagai Mitos Bangsa

Banjir besar dipercayai merupakan suatu fenomena yang pernah melanda seluruh dunia pada suatu ketika dahulu. Bencana ini meragut hampir seluruh hidupan, baik manusia, tumbuhan dan haiwan. Jika melihat dari pelbagai kebudayaan dan kepercayaan, ternyata kisah banjir besar ini tidak hanya melibatkan kisah Bahtera Nabi Nuh.

Sebahagian sejarawan berpendapat terdapat lebih dari 200 buah kisah berkaitan kejadian tersebut. Artikel ini menghidangkan kepada anda 10 buah kisah berkenaan banjir besar menurut pelbagai kepercayaan.

CINA
– BANJIR BESAR PEMULA DINASTI XIA

Di dalam
kepercayaan mereka, diceritakan bahawa banjir besar yang melanda pada kira-kira
tahun 1920M tidaklah menggelamkan seluruh bumi. Sebaliknya, ia hanya melibatkan
penduduk Laija, yang terletak di barat daya wilayah Qinghai.

Bencana ini dimulakan dengan berlakunya kejadian gempa bumi. Pada waktu itu, batu-batu runtuh dari gunung-ganang sekaligus menghalang aliran Sungai Kuning dan menghasilkan empangan semula jadi. Banyak nyawa yang diragut dalam kejadian tersebut.

Kebanyakan ahli arkeologi membandingkan tinggalan mayat mereka dengan mangsa-mangsa Pompeii memandangkan rangka mayat mereka semua masih terus berada di kampung halaman mereka itu dalam keadaan sempurna di bawah mendapan tanah.

Ketika empangan
semula jadi yang terhasil akibat runtuhan batu-batuan itu mula mengumpulkan air
hujan selama bertahun-tahun, ia pun pecah dan membunuh lebih ramai manusia
apabila berlakunya banjir besar. Penduduk yang terselamat terpaksa melarikan
diri ke daratan yang lebih tinggi. Sejauh mata memandang, seluruh kawasan telah
pun digenangi air.

Penguasa Cina pada
waktu itu yang bernama Maharaja Yu perlu meluangkan selama 22 tahun sebelum
berjaya menyurutkan air bah itu. Apabila keadaan kembali pulih, Yu pun membina
semula ketamadunan Cina. Merentas ribuan tahun, kisah banjir besar ini diwarisi
dari generasi ke generasi dengan penokokan-tambah untuk menyedapkan cerita.

Hal ini membuatkan
ramai masyarakat moden menganggap kisah ini hanya sekadar sebuah mitos. Namun,
penemuan yang dilakukan oleh para saintis pada batu-batuan di sekitar Sungai
Kuning telah membuktikan bahawa peristiwa banjir besar memang pernah berlaku.

INDIA
– RAJA MANU DAN IKAN MATSYA

Dalam kepercayaan
Hindu, Dewa Vishnu muncul dalam 10 avatar yang berbeza. Salah satunya berupa
ikan yang bernama Matsya. Menurut mitologi mereka, seorang lelaki yang bernama
Raja Manu menyeka air di tangannya dan menemukan seekor ikan kecil. Ikan
tersebut merayu supaya dibiarkan hidup dan makanya, Raja Manu pun meletakkannya
ke dalam bekas yang kecil.

Pada keesokan hari, saiz ikan tersebut bertambah dua kali ganda lebih besar. Makanya, Raja Manu pun menyimpannya ke dalam bekas yang lebih besar. Dari semasa ke semasa, saiznya bertambah besar sehingga beliau perlu melepaskannya ke lautan bebas.

Manu menyedari bahawa ikan tersebut adalah Dewa Vishnu dan ia sangat terhutang budi atas kebaikannya. Atas jasanya itu, ikan tersebut memberikan ganjaran berupa peringatan bahawa pada suatu masa akan datang, kemarau yang dahsyat akan melanda dan disusuli oleh hujan lebat dalam tempoh yang panjang, membawa kepada berlakunya banjir besar.

Dewa Vishnu
memerintahkan Raja Manu agar menghimpunkan seluruh tumbuhan dan haiwan ke dalam
sebuah kapal yang besar. Beliau turut membawa tujuh orang pendeta bersama
ahli-ahli keluarga mereka. Kesemua pendeta ini merupakan bijakpandai yang
mempunyai seluruh ilmu keduniaan. Mereka menetap di puncak sebuah gunung di
mana mereka membina semula ketamadunan manusia.

MASYARAKAT
ASLI AMERIKA – GERBANG MENUJU DUNIA KE-4

Menurut mitologi
masyarakat Asli di Amerika, terdapat sejumlah peringkat kemanusiaan yang
terbahagi kepada saga pertama, saga kedua, saga ketiga dan saga keemapt. Setiap
puak asli Amerika berkongsi kisah banjir besar yang relatif sama. Kesemuanya
bermula dengan kisah di mana dewa-dewa pencipta mereka murka dengan sikap
manusia. Para dewa ingin agar kemanusiaan dimulakan semula. Oleh kerana itu,
banjir besar pun dikirimkan untuk melenyapkan seluruh isi bumi.

Menurut Paul
Goble, kisah-kisah ini sedikit-sebanyak dipengaruhi oleh elemen Kristiniati
semasa disalin oleh koloni-koloni yang menganut agama Kristian. Beliau
menemukan versi penceritaan yang sahih daripada puak Algonquin.

Dalam kisah
tersebut, bumi dipercayai telah terbelah dan air dari perut bumi keluar dengan
membuak-buak sekaligus memusnahkan seluruh hidupan kecuali burung, ikan dan
makhluk lautan yang lain. Oleh kerana burung berasa letih untuk terbang sepanjang
masa rentetan seluruh bumi digenangi air, mereka pun mengadu kepada dewa
pencipta. Dewa tersebut memerintahkan mereka agar menyelam ke dasar laut dan
mengumpulkan lumpur untuk dibuat daratan. Burung-burung itu pun bekerjasama
untuk mencipta daratan.

YUNANI
– DEUCALION DAN BANJIR BESAR

Dalam mitologi
Yunani, Dewa Prometheus mencipta manusia dari tanah liat. Namun, tindakan
tersebut dibantah oleh Zeus yang menganggap penciptaan tersebut bakal membawa
malapetaka yang besar. Menurut Zeus, manusia adalah makhluk yang pentingkan
diri dan mereka kelak pasti akan lupa untuk memuja para dewa.

Zeus merasakan
beliau perlu menghapuskan seluruh manusia. Putera kepada Prometheus yang
bernama Deucalion dan isteri kepada Deucalion, iaitu Pyrrha masing-masing menghuni
bumi. Prometheus memberi amaran kepada Deucalion bahawa banjir besar akan
berlaku. Makanya, beliau pun membina sebuah kapal untuk menyelamatkan diri.

Beberapa orang
manusia berjaya terselamat daripada banjir besar untuk dengan melarikan diri ke
gunung-ganang. Namun, air bah yang menggenangi hampir seluruh kawasan itu
membunuh ramai manusia. Deucalion dan Pyrrha melabuhkan kapal mereka di puncak
sebuah gunung. Deucalion ingin mengembalikan tamadun kemanusiaan, dan beliau
diperintahkan supaya ‘mencampak tulang-belulang ibu’.

Beliau menyedari
bahawa “ibu” bermaksud Bumi sementara tulang-belulang” itu pula adalah batu.
Pyrrha dan Deucalion pun melontar batu-batuan yang dengan ajaibnya berubah
menjadi bayi.

MAORI
– MURKA WHAITIRI KERANA MENGGANGGU CUCUNYA

Maori merupakan
puak asli dari New Zealand. Menurut legenda mereka, seorang dewi yang bernama
Whaitiri tidak begitu menyenangi manusia. Beliau merupakan dewi kanibal yang
bertanggungjawab menghantar ribut petir supaya manusia takut terhadapnya.

Kemudian, beliau
turun ke bumi untuk mengahwini seorang manusia yang bernama Kaitangata
semata-mata kerana lelaki itu mempunyai nama timangan ‘pemakan manusia’. Sebaik
sahaja Whaitiri mengetahui bahawa gelaran tersebut hanya nama semata-mata dan
Kaitangata sebenarnya tidaklah memakan daging manusia, dewi itu pun
meninggalkannya.

Mereka berdua
mempunyai seorang cucu yang sangat tampan, bernama Tawhaki. Tawhaki mengahwini
seorang wanita bernama Hinepiripiri dan mereka menjalani kehidupan yang
bahagia. Dua orang adik-beradik tiri Tawhaki berasa sangat cemburu kerana
isteri masing-masing sering bercakap tentang ketampanan Tawhaki. Maka, kedua
beradik itu pun cuba membunuh Tawhaki.

Kecederaan beliau
dirawat oleh Hinepiripiri yang turut menyalakan api untuk menghangatkan
tubuhnya. Sepulihnya beliau, Tawhaki berasa sangat mara kerana dikhinati.
Beliau lantas memohon kepada para dewa agar membantunya membalas dendam ke atas
adik-beradik tiri yang cuba membunuhnya.

Whaitiri mendengar
doanya itu lantas mengirimkan sebuah bala yang sangat mengancam. Banjir
membadai kawasan itu sehingga membunuh semua orang. Tawhaki dan Hinepiripiri
kemudian memutuskan untuk membiakkan semula manusia di suatu tempat. Mereka
menamakan anak mereka sebagai Wahieroa yang bermaksud “kayu api yang panjang”,
merujuk kepada kayu balak yang dibakar sepanjang malam semasa mereka berdua
bersama.

AUSTRALIA
– BANJIR DARI ISI PERUT TIDDALICK SI KATAK

Penduduk asli
Australia percaya bahawa tenaga bumi perlu seimbang supaya segalanya berjalan
dengan lancar. Pada satu ketika, keseimbangan bumi menjadi condong dan hal
tersebut membawa kepada berlakunya banjir.

Mereka mempunyai
sebuah kisah berkenaan seekor katah mitos bernama Tiddalick. Oleh kerana berasa
begitu haus, Tiddalick meminum kesemua air di bumi. Hal ini mengakibatkan
berlakunya kemarau. Haiwan-haiwan yang lain mahu Tiddalick mengembalikan air
yang diambilnya. Maka, seekor belut pun mempersembahkan tarian kelakar di
hadapan Tiddalick supaya ia tertawa. Hal ini membuahkan hasil apabila air terkeluar
semasa mulut Tiddalick terbuka akibat ketawa. Keadaan tersebut mengakibatkan
berlakunya banjir besar yang meragut ramai nyawa. Pada hari ini, kisah
Tiddalick masih terus diceritakan di dalam buku cerita kanak-kanak di
Australia.

BABYLON
– EPIK ATRAHASIS

Terdapat sebuah
tablet tanah liat dari Babylon yang mengandungi tulisan berbahasa Akkadia,
menceritakan tentang epik Atrahasis. Pada suatu masa dahulu, ketua dewa dalam
panteon Babylon mencipta manusia daripada darah seorang dewi dan tanah liat.

Setelah seribu
tahun berlalu, populasi manusia bertambah dengan begitu banyak sehingga Enlil
mula naik gila mendengar keriuhan mereka. Beliau kemudiannya mengarahkan dewa
penyakit untuk menyebarkan wabak. Seorang manusia bernama Atrahasis lantas
memanjatkan doa kepada para dewa untuk memohon belas kasihan.

Enki si dewa laut,
mencadangkan supaya Atrahasis berdoa secara khusus kepada Namtar si dewa wabak.
Hal ini membuatkan Namtar dibendung oleh doa-doa daripada manusia yang mahu
menghentikan wabak. Keadaan tersebut menjadikan Namtar naik gila lantas akur
kepada permintaan manusia.

Enlil berasa
sangat marah dan cuba membunuh manusia dengan kemarau pula. Setelah 6 tahun
menghadapi kebuluran, manusia pun menjadi kanibal. Enki berasa kasihan terhadap
nasib manusia hingga ia sendiri mengeluarkan ikan dari lautan dan menurunkan
hujan makanan kepada manusia. Namun, Enlil menghalang perbuatan Enki dan
mengarahkan supaya Enki menghapuskan manusia dengan banjir besar.

Enki sedar bahawa
ia perlu akur kepada arahan ketuanya. Namun, beliau sempat memberi peringatan
kepada Atrahasis bahawa beliau perlu membina sebuah bahtera dua tingkat untuk
menyelamatkan diri. Atrahasis memutuskan untuk turut membawa bersama tumbuhan
dan haiwan di samping sejumlah bijakpandai untuk menaiki kapalnya. Hujan turun
mencurah selama tujuh hari tujuh malam sehingga menyebabkan berlakunya banjir.

Ibu segala dewi
berasa sangat terkejut dengan apa yang dilakukan oleh Enlil. Oleh kerana mahu
terus melangsungkan ketamadunan manusia, beliau mencadangkan kepada Enlil
bahawa manusia generasi baru perlu dilengkapkan dengan kawalan pembiakan dan
tidak hanya dibiarkan membiak seperti arnab.

Lantas, beliau pun
menciptakan keguguran dan kematian semasa lahir. Begitu juga dengan bencana
semula jadi yang berlaku secara berkala untuk mengurangkan populasi manusia
secara rawak. Berkat usaha si ibu segala dewi, Enlil pun membenarkan Atrahasis
untuk membina semula tamadun manusia.

MESOPOTAMIA
– EPIK GILGAMESH

Dalam masyarakat
Mesopotamia purba, terdapat sejumlah tablet kuneiform yang menceritakan kisah
Epik Gilgamesh. Sebenarnya, kisah Atrahasis itu lebih awal berbanding Epik
Gilgamesh. Ramai sejarahwan menyedari kemiripan antara kisah Gilgamesh dan
Atrahasis. Antara perkara yang berbeza adalah Gilgamesh dijanjikan bahawa
beliau akan hidup kekal, namun ia tidak menjadi kenyataan. Pun begitu, terdapat
pengajaran di sebalik janji tersebut di mana beliau diingati selama-lamanya
berkat impak yang diberikannya kepada tamadun manusia. Dalam erti kata lain,
namanya tidak mati.

Versi penceritaan
dalam masyarakat Sumeria berkenaan kisah ini pula melibatkan watak utama yang
bernama Ziusudra. Perinciannya juga tidak banyak berbeza dengan Epik Gilgamesh
dan Epik Atrahasis. Namun berlainan daripada keduanya, Ziusudra diberikan
kehidupan yang benar-benar abadi oleh para dewa.

FILIPINA
– BANJIR YANG MEMBENTUK RUPA BUMI

Dalam mitologi
Filipina, Semangat Agung Lumawig mempunyai dua orang putera yang gemar berburu.
Namun pada waktu itu, bumi ini berpermukaan rata – tidak memiliki sebarang
bukit ataupun gunung sekaligus membuatkan aktiviti berburu itu mudah dan
membosankan. Maka, mereka pun menggunakan kuasa magis untuk membanjirkan bumi
dan mengubah rupa bumi.

Perbuatan ini
disedari oleh Lumawig. Beliau kemudian memeriksa bumi dan memerika sebarang
tanda hidupan. Lumawig menemukan sepasang adik-beradik yang hidup kesunyian di
sebuah pulau kecil. Beliau mengirimkan api untuk menghangatkan mereka berdua;
anjing untuk menjadi peneman mereka; dan rusa miliknya untuk dijadikan sebagai
makanan.

Bumi kemudiannya
dikeringkan dari air bah. Pun begitu, daratan tidak lagi sama seperti dahulu
kerana badaian air banjir itu menghasilkan gunung-ganang. Akibat populasi
manusia yang hampir pupus, kedua beradik itu pun perlu membangunkan semula
tamadun manusia.

NORSE
– BUMI DIGENANGI BANJIR DARAH

Menurut mitologi
Norse, Ymir merupakan gergasi pertama dan dewa yang bertanggungjawab mencipta
makhluk-makhluk mitos. Keturunannya juga merupakan para dewa dan gergasi. Ymir
mempunyai lembu magis yang bernama Audhumla dan beliau meminum susunya untuk
mendapatkan zat.

Cucu-cucu Ymir
iaitu Ve, Vili dan Odin memutuskan untuk membunuhnya. Semasa Ymir mati,
darahnya mengalir dan mengakibatkan berlakunya banjir besar sekaligus
melemaskan ramai gergasi. Tubuhnya dikerat-kerat dan digunakan untuk
menciptakan bumi. Lautan dan tasik diperbuat daripada darah biru milik Ymir
sambil tulang-belulang dan dagingnya membentuk daratan.

Semasa kejadian
banjir besar itu, seorang gergasi beku yang bernama Bergelmir sempat menemukan
sebuah kapal lantas terselamat bersama isterinya. Sebaik sahaja para dewa
selesai menciptakan daratan bumi, mereka berdua pun mendaki puncak gunung.
Anak-anak mereka turut hidup di sana.

Dalam mitologi
Norse, gergasi-gergasi beku hidup bersama manusia. Memandangkan mereka tidak
berupaya membiakkan zuriat sendiri, maka Odin, Ve dan Veli pun mencipta makhluk
baru dengan menggunakan daging Ymir. Kayu balak diambil dan diubah menjadi
manusia lalu bermulalah ketamadunan manusia.

RUJUKAN:

Shannon Quinn. (15
Mac 2018). 10 Legends of the Great Flood. Listverse.
https://listverse.com/2018/03/15/10-legends-of-the-great-flood/


Sultan Suleiman The Magnificent: Penakluk Eropah Timur

Sudah maklum dan diketahui semua, sultan yang paling terkenal dalam membebaskan kota Konstantinopel & membawa 300 buah kapal perang merentasi bukit iaitu, Sultan Muhammad al-Fateh. Tetapi ada seorang lagi sultan yang terkenal di dunia Barat juga & baginda digelar dengan gelaran ‘The Magnificent’ iaitu Paling Agung. Jadinya, kenapa Sultan Suleiman ini begitu terkenal sehingga baginda disenaraikan sebagai salah seorang pemerintah yang ulung di dalam sejarah dunia ?

• Suleiman lahir pada tanggal 6/11/1469 M di Trabzon, iaitu sebuah kota yang terletak di negara Turki sebelah bahagian Timur Laut lebih tepatnya di sebuah kawasan berdekatan pantai Laut Hitam.

• Ayahnya yang dikenali sebagai Sultan Selim I memerintah dinasti ini bermula dari tahun 1512 M sehingga 1520 M & berkahwin dengan Hafsa Sultan, iaitu merupakan ibu kandung Suleiman.

Hafsa Sultan menjadi wakil ‘de facto’ bagi pihak Suleiman selama 14 tahun sehingga beliau wafat pada tahun 1534 M.

( The Imperial Harem: The Women & Sovereignty in the Ottiman Empire, Leslie Peirce, 1993 ).

• Dalam catatan seorang duta dari kerajaan Republik Venecia, iaitu Bartolomeo Contarini yang datang ke istana Turki Utmaniyyah selepas beberapa minggu Suleiman diangkat menjadi sultan, mengatakan :

“Baginda pada masa ini berusia 25 tahun. Berperwatakan tinggi, lincah & berkulit putih. Lehernya agak panjang & hidungnya mancung. Baginda memiliki misai & janggut. Peribadinya yang mesra walaupun berkulit pucat. Baginda adalah seorang pemerintah yang baik, suka menuntut ilmu & baginda menjadi harapan rakyat untuk menciptakan kemakmuran dalam kekuasaannya”.

(The Ottoman Centuries : The Rise and Fall of the Turkish Empire, Kinnos Patrick, 1979).

• Sultan Suleiman menjadikan Alexander the Great sebagai idolanya & ini menjadi sebab mengapa baginda sangat aktif dalam perluasan kuasa pada masa pemerintahannya.

Operasi perluasan kuasanya mencapai sehingga ke wilayah Asia, Afrika & Eropah.

• Baginda mendapat pendidikan dari sekolah di Istana Topkapi, Istanbul & mampu menguasai ilmu sains, sejarah, sastera, teologi & taktik peperangan.

Kehebatannya yang terkenal dalam bidang ilmu adalah baginda sendiri berhasil menterjemah Al-Quran ke dalam bahasa Turki dengan tulisan tangannya & baginda juga menguasai bahasa Turki, Arab, Serbia, Parsi & loghat Chagatai.

• Pada usia 17 tahun, baginda dilantik menjadi gabenor Kaffa (Theodosia) & dengan kebijaksanannya baginda dilantik pula untuk menjadi gabenor Sarukhan (Manisa).

Ketika baginda baru dilantik menjadi gabenor Erdine, ayahnya Sultan Selim I wafat & Suleiman dihantar pulang ke Istanbul untuk menghadiri majlis pertabalan menjadi pemerintah seterusnya.

• Pada masa pemerintahan baginda yang berlangsung selama 46 tahun iaitu masa pemerintahan yang paling lama dalam sejarah kesultanan Turki Uthmaniyah, baginda berjaya menjadikan armada tentera lautnya sebagai penguasa ulung di kawasan Laut Hitam, Laut Merah & Teluk Parsi.

Pada masa ini, kerajaan Hungary merupakan ancaman paling besar kepada empayar Turki & kedua kuasa ini saling berperang merebut kawasan-kawasan yang penting.

• Pada bulan Ogos tahun 1521 iaitu tahun kedua pemerintahan Suleiman, tentera baginda berjaya menaklukkan wilayah Belgrade.

Belgrade merupakan salah satu wilayah yang sangat penting bagi kerajaan Hungary & dengan kejatuhan wilayah ini ke dalam tangan empayar Turki, maka ianya memudahkan strategi Suleiman untuk menakluk pusat kekuasaan kerajaan Hungary.

• Seorang duta besar dari Empayar Suci Rom mencatatkan :

“Penaklukan Belgrade merupakan permulaan bagi peristiwa-peristiwa dahsyat yang akan menimpa kerajaan Hungary”.

Peluang ini memberikan keuntungan kepada Suleiman untuk menakluk kerajaan Hungary & Austria.

• Tetapi sebelum melakukan penaklukan ke atas dua kerajaan itu, Suleiman memerintahkan tenteranya untuk menghancurkan dahulu pertahanan tentera Salib di kawasan perairan Mediterranean, iaitu pulau Rhodes.

Dalam penyerangan ini, Suleiman memimpin 100 ribu pasukan & 400 buah kapal perang. Akhirnya pulau Rhodes berjaya ditawan pada tahun 1522 M.

• Setelah itu Suleiman meneruskan serangan ke wilayah Eropah Timur & berperang dengan Raja Lajos II dalam peperangan Mohacs yang berlaku di kawasan Mohacs, Hungary.

Dalam peperangan ini Raja Lajos II terbunuh ketika menyelamatkan diri dari pertempuran & apabila Suleiman menemui jenazah Raja Lajos II, baginda bersedih kerana umur raja itu sangat muda iaitu sekitar dalam 20 tahun.

• Pada tahun 1529 M, Suleiman merebutkan kembali wilayah Buda dari pasukan Habsburg & merebut wilayah Wina pada tahun 1540 M.

Raja Hungary, Ferdinand I terpaksa menandatangani perjanjian damai dengan Suleiman & melepaskan jawatannya sebagai raja.

• Dengan ini, berakhirnya kerajaan Hungary & semua wilayahnya 100% berada di bawah kekuasaan sultan Suleiman.


Taufan Dorian Yang Membaham Bahamas

Bencana
alam memang pemusnah jiwa. Datangnya menggeruni; perginya meratapi. Sehingga
hari ini, tiada taufan menandingi Katrina yang membadai kawasan-kawasan
Atlantik pada tahun 2005. Taufan Katrina membadai hanya dalam masa seminggu
dengan kelajuan 280km/j, meninggalkan kawasan-kawasannya dengan kerugian
sebanyak AS$125 bilion. Setakat ini, kerosakan angkara Taufan Dorian masih
belum dikira lagi; namun berdasarkan kisah-kisah yang terpapar di media sosial,
jiwa sesiapa pun boleh hancur.

Taufan
Dorian berputik pada 24 Ogos 2019 di Lautan Atlantik sebelum menjadi taufan
sebenar empat hari kemudian. Dan pada 1 September, Taufan Dorian diisytiharkan
Kategori 5 dengan angin selaju 295km/j. Dalam masa sekejap Taufan Dorian membaham
Bahamas dan Kepulauan Abaco. Ribuan rumah hancur dengan kos menghampiri AS$7
bilion. Sekurang-kurangnya 43 orang terkorban. Semasa kawasan ini menerima
badai, beberapa negeri di Amerika Syarikat mengisytiharkan darurat dan
pemindahan segera.

Kesannya
sangat perit.

Rashad Reckley ditemui memakai singlet kelabu,
seluar bola jaring dan sandal selama tiga hari. Dia telah melihat m4yat
terapung di jalanraya yang telah banjir. M4yat-ma4yat diangkut dengan enam buah
lori lagi. Dan dia bersama tunangnya terpaut di pokok semasa Taufan Dorian
memuncak. Bangunan runtuh. Kereta musnah. Gereja diratakan. Dan rumah Rashad
ditenggelami air setinggi 13 kaki.

Paras
air semakin meningkat di semua tempat. Bagi Adrian Farrington, beliau sangka bumbung rumahnya tempat paling
selamat. Dia telah melawan arus dengan kaki patah selama sejam bersama anaknya
yang berusia lima tahun. Dia memberitahu anaknya, “jangan menangis. Tutup mulut. Jangan berhenti bernafas. Tutup mulut.”

Kekejangan
jangan cakap. Tidak cukup dengan itu, timbulnya pula sirip-sirip ikan yang
tidak lain tidak bukan jerung di persekitarannya. Secara logik, sesiapa pun
akan fikir benda yang sama. Maka dia pun meletakkan anaknya yang berusia lima
tahun di bumbung rumahnya. Sebelum dia sempat untuk duduk bersama, angin yang
kuat menghentam dan menolak anaknya untuk dibawa arus.

Hanya r4ungan “Daddy” sahaja didengari sebelum anaknya dit3lan air. Adrian tidak dapat berbuat apa-apa. Puas dicari tanpa hasil.

Bumbung
melayang. Laut menelan. Itulah realiti dialami setiap seorang mangsa taufan.
Seorang lagi yang tidak bernasib baik ialah Brent Lowe. Anaknya berusia 24 tahun dengan masalah spastik. Tidak
mampu berjalan, anaknya tidak mungkin boleh selamat tanpa ayahnya. Namun mereka
ada satu lagi masalah. Brent merupakan seorang buta.

Menjunjung
anaknya di bahu sekuat mungkin, dia menyeberangi arus dengan begitu beraninya.
Selama lima minit dia berusaha – suatu masa pendek yang baginya terlalu
panjang. Hujan pula semakin lebat. Walaupun selamat, masa depan dilihat sangat
suram kerana seluruh Kepulauan Abaco musnah.

Nasib Angela Cooke pula jauh lebih
menakutkan. Tidak sempat untuk keluar, rumahnya ranap dan menanamnya
hidup-hidup. Selama 17 jam dia terperangkap dengan iparnya telahpun melaporkan
kehilangannya. Jika bukan kerana anjing peliharaan mereka, mungkin Angela akan
mati pun. Sedar dia berada dibawah timbunan rumah, jiran-jiran pun berpakat
bersama-sama untuk mengeluarkannya.

Bukan
manusia sahaja yang menerima kesan-kesan ini. Mangsa-mangsa taufan meskipun
diduga teruk tidak melupakan haiwan-haiwan yang memerlukan bantuan juga.
Seorang wanita menyelamatkan 97 ekor anjing, ditenangnya mereka dengan
pendingin hawa dan muzik.

Berikut merupakan gambar-gambar haiwan diselamatkannya: https://www.facebook.com/chella.melnechuk/posts/10219195257973459

Enam pekerja Humane Society of Grand Bahama mengambil keputusan untuk tidak pindah untuk menjaga 200 ekor haiwan. Apabila bangunan tersebut banjir, mereka terpaksa keluar dan hanya mampu selamatkan 120 daripada 200 ini.

WashingtonPost turut meletakkan gambar-gambar yang begitu menyayatkan: https://www.washingtonpost.com/graphics/2019/world/amp-stories/bahamas-marsh-harbor-dorian-aftermath/

Apa yang
pasti, Taufan Dorian sudahpun keluar daripada Bahamas. Namun kesannya boleh
dikatakan akan berada di sana selama mana mangsa-mangsa hidup.

RUJUKAN:

Blind Man Carries Disabled Son to Safety During Hurricane.  https://edition.cnn.com/2019/09/06/americas/blind-man-carries-disabled-son-to-safety-during-hurricane/index.html

Hurricane Dorian: Desperate Search for missing in Bahamas. https://www.bbc.com/news/world-latin-america-49607267

Hurricane Dorian Survivors in Bahamas Face Uncertain Future. https://www.usatoday.com/story/news/weather/2019/09/07/hurricane-dorian-survivors-bahamas-face-uncertain-future-us/2246170001/

Suncoast Animal League Planning Rescue Mission and Collecting Donations for Animals in the Bahamas. https://www.abcactionnews.com/news/region-pinellas/suncoast-animal-league-planning-rescue-mission-and-collecting-donations-for-animals-in-the-bahamas

Woman
Rescues Nearly 100 Dogs – Hurricane Dorian Hits Bahamas https://www.today.com/pets/woman-rescues-nearly-100-dogs-hurricane-dorian-hits-bahamas-t161838


Fosil Penguin dan Kakak Tua Gergasi Ditemui di New Zealand

New
Zealand sememangnya merupakan kepulauan yang menjadi minat para saintis untuk
mengkaji haiwan-haiwannya yang boleh dianggap unik berbanding di tempat lain. Kepulauan
ini masyhur sebagai habitat pelbagai spesies burung gergasi sejak jutaan tahun
lampau. Antara beberapa contoh burung yang telah pupus ditemui termasuk moa,
burung tidak boleh terbang yang dianggarkan beratnya sehingga 230 kilogram,
helang Haast juga beberapa spesies penguin gergasi seperti Kumimanu biceae.

Baru-baru
ini, ahli paleontologi telah mengumumkan penemuan baru spesies penguin gergasi
yang setinggi manusia dan kakak tua terbesar pernah direkodkan dalam sejarah.
Fosil tulang kaki penguin gergasi yang dinamakan sebagai Crossvallia
waiparensis ditemui di tapak fosil Waipara Greensand dalam kawasan North
Canterbury pada tahun 2018 manakala 10 tahun sebelum itu spesies kakak tua
gergasi bernama Heracles inexpectatus telah dijumpai fosilnya berdekatan
St. Barthan di Central Otago.

Penguin
Gergasi

Berdasarkan
fosil tulang kaki penguin gergasi (C. waiparensis), ahli paleontologi
menyimpulkan bahawa penguin ini dianggarkan setinggi 1.6 meter (5’ 3) dan
mempunya berat sekitar 80 kilogram. Ia diketahui hidup pada zaman Paleocene
iaitu di antara 66 hingga 56 juta tahun dahulu. C. waiparensis menyertai
spesies penguin gergasi lain seperti Kumimanu biceae yang dijumpai pada
tahun 2017 yang seberat 100 kilogram dan berketinggian 1.65 meter, dan penguin
terbesar sekali pernah direkodkan iaitu Palaeeudyptes klekowskii dengan
berat 115 kilogram dan tinggi 2 meter.

Fosil
tulang kaki C.waiparensis di tapak Waipara Greensand merupakan salah
satu daripada beberapa fosil spesies penguin ditemui di sana. Ia merupakan
fosil kelima penguin prasejarah yang dijumpai di tapak itu dan ahli
paleontologi menjangkakan mereka akan menemui lebih banyak lagi fosil penguin
di tapak tersebut. Walau bagaimanapun, saudara terdekat C. waiparensis
bukanlah berasal dari New Zealand tetapi Antartika iaitu satu spesies penguin
Paleocene diberi nama C. unienwillia, berdasarkan sebahagian fosil
tulang rangka yang ditemui di Cross Valley pada tahun 2000.

Paul Scofield penulis bersama kajian itu dan kurator senior di Muzium Canterbury berkata, “Semasa spesies Crossvallia masih hidup, New Zealand dan Antartika amat berbeza daripada hari ini. Antartika masih diselubungi hutan dan kedua-dua tempat mempunyai iklim lebih panas.” Pada zaman itu, berdasarkan bukti geologi dan paleontologi, perkaitan di antara Austaralia, New Zealand dan Antartika agak kuat iaitu dari segi tumbuhan dan hidupan liar yang serupa. Persamaan dua spesies penguin ini (C. waiparensis dan C. unienwilia) mengukuhkan lagi hujah saintis bagaimana benua-benua tersebut saling berkait sekitar 10 juta tahun dahulu.

Penguin
dikatakan akhirnya berevolusi untuk mengecilkan saiz badan berpunca daripada
peningkatan mamalia laut seperti anjing laut, paus dan sebagainya yang bersaing
demi sumber makanan yang sama

Kakak
Tua Gergasi

Ketika
ini burung kakak tua terbesar di dunia ialah satu spesies tidak boleh terbang endemik
di New Zealand iaitu kakapo (Māori: kākāpō, kakak tua malam) (Strigops
habroptilus). Saiz kakapo dengan berat 2.2 kilogram mengatasi 349 spesies
burung kakak tua lain yang masih wujud di dunia ini. Hari ini, populasinya kian
terancam akibat kemusnahan habitat dan serangan haiwan perosak yang mungkin
suatu masa nanti menyumbang kepada kepupusannya.

Pada tahun 2008, rekod burung kakak tua ini sebagai spesies terberat dipatahkan apabila spesies kakak tua purba bernama Heracles inexpectatus yang ditemui fosil tulang kakinya di St. Barthan, New Zealand membuktikan yang ia merupakan kakak tua paling besar ditemui. Spesies in dinamakan sempena nama seorang pahlawan di dalam mitologi Latin iaitu Hercules. Menurut penyelidik, H. inexpectatus bermungkinan mempunyai berat sekitar 7 kilogram, dua kali ganda berat kakapo dan berketinggian 1 meter. Burung ini dianggarkan hidup pada zaman Miocene iaitu sekitar 19 juta tahun dahulu.

Paul Scofield, kurator senior sejarah alam semula jadi di Muzium Canterbury memberitahu bahawa fosil tulang kaki tersebut telah dieskavasi pada 2008 tetapi para pasukan penyelidik menghadapi kesukaran untuk mengenal pasti burung itu dan mulanya beranggapan yang ia tulang kaki seekor helang gergasi. Meskipun kini kawasan itu amat sejuk namun tambah Scofield, pada 19 juta tahun dahulu, burung kakak tua itu tinggal berdekatan sebuah tasik besar dan berdekatan hutan subtropika. Beliau berkata lagi, berdasarkan berat kakak tua itu, sama seperti kakapo ia juga tidak mampu terbang dan kemungkinan sama seperti kebanyakan spesies kakak tua lain ia satu spesies herbivor tetapi Scofield juga tidak menolak kebarangkalian haiwan besar seperti H. inexpectatus ialah haiwan karnivor bagi memenuhi keperluan kalori hariannya. Ini merujuk kepada beberapa spesies burung kakak tua omnivor di New Zealand yang memakan burung laut.

Mengapa
wujudnya burung bersaiz gergasi di New Zealand?

Kepelbagaian
avifauna bersaiz besar di New Zealand adalah kerana ekosistem di pulau selalunya
memerlukan burung bersaiz besar, ganjil dan tidak mampu terbang seperti kiwi di
New Zealand dan dodo di kepulauan Mauritius.

Fenomena
yang dinamakan oleh para saintis sebagai insular gigantism ini berlaku
apabila sebuah populasi organisma terasing daripada populasi di tanah besar
yang mendorong kepada perubahan saiz badan. Sebagai tamsilan, ketiadaan haiwan
pemangsa menyebabkan burung berevolusi untuk hilang keupayaan untuk terbang dan
burung itu juga mampu melanjutkan proses evolusi dengan membesarkan saiz badan
kerana tiada keperluan untuk menyimpan dimensi aerodinamik yang penting untuk
penerbangan.

Malangnya,
saiz badan yang besar mendorong burung-burung ini terhadap kepupusan spesies
mereka. Spesies mereka boleh pupus sekelip mata hanya dengan kehadiran pemangsa
di habitat mereka seperti yang berlaku pada saudara gergasi mereka yang lain.

RUJUKAN

Anderson,
C. (2019). World’s fattest parrot, the endangered kākāpō, could be wiped out
by fungal infection. Retrieved from https://www.theguardian.com/world/2019/jun/13/worlds-fattest-parrot-endangered-kakapo-fungal-infection-new-zealand

Filin,
I. & Ziv, Y. (2004). New theory of insular evolution: unifying the loss of
dispersability and body-mass change. Evolutionary Ecology Research,
6(1), 115 – 124.

Howard,
J. (2019). This toddler-size parrot was a prehistoric oddity. Retrieved
from
https://www.nationalgeographic.com/science/2019/08/fossils-15-pound-parrot-found-new-zealand-kakapo/

Mongabay.com
(2019). Newly described giant extinct penguin and parrot once lived in New
Zealand. Retrieved from https://news.mongabay.com/2019/08/newly-described-giant-extinct-penguin-and-parrot-once-lived-in-new-zealand/

Starr,
M. (2019). A Human-Sized Penguin Fossil Has Turned Up in New Zealand, Again.
Retrieved from https://www.sciencealert.com/another-ancient-human-sized-penguin-fossil-has-turned-up-in-new-zealand

Ploszajki,
A. & Martin, L. (2019). Fossils of largest parrot ever recorded found in
New Zealand. Retrieved from https://www.theguardian.com/science/2019/aug/07/fossils-largest-parrot-ever-recorded-found-new-zealand-heracles-inexpectatus


Kehidupan Sida-Sida Cina Yang Kita Tak Tahu

Dalam sejarah China, selepas Maharaja, yang dikatakan sebagai sangat berkuasa, antaranya ialah para sida. Walaupun bukan lelaki sejati kerana dikasi, tetapi kuasa yang dipegangnya menandingi kuasa lelaki sejati dalam Tamadun Cina.

Kota Larangan merupakan kediaman peribadi maharaja, tempat di mana tiada siapa dibenarkan singgah terlalu lama. Para menteri, pegawai tentera, dan bahkan kerabat lelaki maharaja sendiri turut dikehendaki beredar daripada Istana Diraja menjelang malam.

Satu-satunya golongan lelaki yang dibenarkan kekal berada di dalam Kota Larangan adalah sida-sida Cina. walaupun hakikatnya mereka bukanlah lelaki sejati memandangkan setiap seorang daripada mereka telah pun dikasi. Inilah gambar betapa berkuasanya sida-sida Cina.

TETAPI sebelum itu, kalau kalian berminat dengan sejarah China, boleh beli buku terbaru kami, KITAB TAMADUN CINA karya Ayman Rashdan Wong. Boleh beli di Shopee kami: http://bit.ly/3ogIRUi

Walaupun sida-sida tidak dianggap sebagai potensi ancaman lantaran ketidakupayaan mereka untuk menubuhkan dinasti tersendiri (tiada zuriat), mereka sebenarnya memiliki keupayaan untuk menjatuhkan sesebuah dinasti yang memerintah.

Pengaruh besar yang dimiliki oleh beberapa sida-sida kadangkala membuatkan mereka menjadi korup, mengubah karakter mereka menjadi individu yang tamak, tidak berhati perut dan penuh bermuslihat.

Dalam drama, filem Cina berkisar kehidupan di istana, sida seringkali ditampilkan sebagai karakter jahat. Banyak contoh sida yang jahat boleh didapati dalam sejarah Cina. Peristiwa kejatuhan Dinasti Qin boleh dipertanggungjawabkan pada sida yang bernama Zhao Gao.

Zhao Gao berasal daripada keluarga yang berpengaruh besar di negeri Zhao, salah sebuah dari tujuh buah negeri yang wujud di Zaman Negara-Negara Berperang. Ketikamana orang tua Zhao Gao didakwa melakukan jenayah, mereka dijatuhi hukuman manakala adik-beradiknya pula dikasi.

Hukuman yang sama diandaikan turut dijatuhkan ke atas Zhao Gao. Zhao Gao kemudiannya berkhidmat untuk Qin Shi Huang lantaran beliau merupakan seorang yang pakar dalam undang-undang dan kehakiman.

Hal ini membolehkan Zhao Gao mendaki tangga kuasa dan menjadi salah seorang penasihat terdekat maharaja. Tidak lama selepas kemangkatan Qin Shi Huang, Zhao Gao dan Perdana Menteri, iaitu Li Si, mengatur perampasan kuasa dengan merencanakan pembunuhan putera mahkota, iaitu Fu Su serta dua orang pengikut setianya yang bernama Meng Tian dan Meng Yi.

Setelah itu, putera bongsu Qin Shi Huang iaitu Huhai ditabalkan sebagai maharaja boneka. Tiga tahun kemudian, pemberontakan pun meletus dan Zhao Gao memaksa Huhai membunuh diri. Zhao Gao kemudiannya menaikkan Ziying (sama ada putera atau pakcik kepada Fu Su) sebagai maharaja yang baru.

Menyedari bahawa Zhao Gao akan menghapuskannya kelak, Ziying mengambil keputusan untuk menentang Zhao Gao dan berhasil membunuhnya. Pun begitu, pemberontakan tetap jua tidak berjaya ditamatkan. Ziying tunduk di tangan Liu Bang yang mengasaskan Dinasti Han. Justeru, boleh dianggap bahawa tindakan-tindakan sida-sida Zhao Gao bertanggungjawab mengakibatkan kejatuhan Dinasti Qin hanya tiga tahun setelah kemangkatan Qin Shi Huang.

Walaupun dikenali dalam lipatan sejarah dengan reputasi yang agak buruk, tidaklah semua sida-sida itu jahat. Sebahagian daripada mereka bahkan memberi sumbangan yang besar kepada ketamadunan Cina. Kertas yang merupakan salah satu dari Empat Ciptaan Hebat, dikatakan telah dicipta oleh seorang sida-sida yang bernama Cai Lun di zaman pemerintahan Dinasti Han Timur.

Tambahan lagi, Cheng Ho, seorang sida yang berkhidmat untuk Maharaja Ming Yongle mengepalai armada diraja dalam pengembaraan ke Asia Tenggara, India, Tanah Arab, Parsi dan juga Afrika Timur – ekspedisi lautan yang menghubungkan Cina dengan dunia-dunia luar menerusi perdagangan.

Selain itu, sida-sida Cina juga dicatatkan telah memberikan sumbangan dalam mainan musik di istana Cina. Misalnya sida-sida di zaman Dinasti Ming merupakan kelompok Cina pertama yang memainkan musik Klasik Barat. Sementara Maharaja Qianlong dari Dinasti Qing pula menubuhkan sebuah kumpulan orchestra yang terdiri daripada sida-sida yang mengenakan pakaian Eropah.

Tamatnya pemerintahan Dinasti Qing pada awal kurun ke-20 Masehi membawa pengakhiran kepada sistem diraja Cina sekaligus menamatkan juga kefungsian sida-sida. Pada tahun 1924, seramai 1500 orang sida-sida terakhir dibuang dari Kota Larangan. Sun Yaoting, sida-sida diraja terakhir, dicatatkan telah meninggal dunia pada bulan Disember 1996 sekaligus menamatkan suatu amalan zaman-berzaman yang sejarahnya menjangkau ribuan tahun.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF


Burung Paling Beracun Di Dunia

Pada tahun 1989, seorang ahli ornitologi (pengkaji burung) sedang dalam usaha beliau mengkaji burung Cenderawasih yang turut dikenali sebagai ‘Bird of Paradise’, di hutan Papua New Guinea.

Kajian itu memerlukan beliau menangkap burung Cenderawasih terlebih dahulu. Dan untuk itu, beliau memasang perangkap jaring. Tidak lama kemudian, pengkaji tersebut pergi memeriksa perangkap jaring yang telah dipasangkan.

Walau bagaimanapun, burung yang dihajati tidak kunjung tiba. Tetapi burung lain yang bulunya berwarna hitam dan jingga pula didapati menjadi mangsa kepada jaring perangkap itu.

Burung yang dikenali sebagai Pitohui dichrous itu kemudian cuba dibebaskan oleh pengkaji tersebut. Sewaktu ingin melepaskan burung daripada jaring, beliau menerima beberapa luka cakaran daripada burung itu.

Iritasi pada kulit akibat daripada cakaran itu cuba dilegakan dengan menghisap bahagian yang terluka itu. Mungkin dia ingat enzim amylase yang terdapat di dalam air liur dapat membantu melegakan kesakitan yang dialami.

Dalam masa beberapa minit sahaja selepas menghisap luka itu, bibir dan mulutnya mula berasa kebas dan sakit berdenyut-denyut.

Perkara ini membuatkan pengkaji itu tertanya-tanya. “Adakah burung itu yang menjadi punca kepada kesakitan ini?”

Untuk mendapatkan jawapan kepada persoalan itu tadi, beliau merangka sebuah eksperimen ‘ad-hoc’. Pengkaji itu kemudian mencabut bulu pelepah daripada seekor lagi burung yang sama terperangkap pada jaring tersebut dan bertindak berani dengan menjilat bulu itu.

Hasilnya.. kesan iritasi yang mirip dialami beliau selepas menjilat bulu pelepah tersebut. Eksperimen kecil itu berjaya mendapatkan jawapan kepada persoalan beliau tadi.

“Burung ini lah punca kepada kesakitan tadi.”

Selain daripada bulunya yang bertoksin, turut didapati bahawa kulitnya juga mengandungi toksin yang mendatangkan kesakitan dan iritasi.

Walaupun rasa sakit masih dapat dirasai. Pengkaji itu sangat gembira kerana telah menemui spesies burung yang beracun.

Oh ya, kita kena faham, walaupun dalam dunia ini terdapat banyak haiwan yang beracun dan berbisa, burung bukahlah haiwan yang biasa dikaitkan dengan racun dan bisa. Maka sebab itu lah, ‘valid’ kegembiraan yang dirasai pengkaji ni.

Tetapi, sebab di atas juga menyukarkan beliau sewaktu ingin meyakinkan ahli ornitologi lain tentang penemuan tersebut. Iya lah kan, bila masa ja burung ni beracun? Sudah tentu la orang skeptik sikit mula-mula tu.

Tetapi akhirnya para pengkaji lain akur dan pada masa yang sama turut kagum akan penemuan itu. Kajian selanjutnya kemudian dijalankan ke atas bangkai Pitohui dichrous.

Ekstrak yang didapatkan daripada kulit dan bulu-bulu burung tersebut didapati mengandungi bahan aktif toksin homobatrachotoxin (hBTX).

Dan toksin ini sangat mirip dengan toksin yang dimiliki oleh katak dari genus Phyllobates atau lebih dikenali sebagai ‘Poison Arrow Frogs’.

Ini membuatkan pengkaji terkejut beruk.

Iya lah kan. Apa pulak seekor burung buat dengan salah satu daripada toksin alkaloid paling ampuh yang pernah wujud dalam dunia ni?

Dan yang paling penting, dari mana burung-burung Pitohui dichrous ni dapat toksin?

Kata orang, kalau kita tak tahu, kita balik semula kepada asas. Pengkaji-pengkaji ni sedar yang katak beracun mendapatkan toksin BTX tu tadi daripada diet pemakanan depa. Jadi pengkaji pun mengetengahkan hipotesis yang sama.

Kita pertama sekali kena faham, bukan haiwan sahaja ada teknik pertahanan diri. Pokok pun ada.

Dan kebiasaannya pokok, buah, dan daun hutan ni terkandung bahan-bahan beracun untuk mengelak daripada dimakan haiwan herbivor dan ini termasuklah serangga pemakan daun.

Tetapi, bayangkan ada satu serangga ni degil. Berjuta tahun duk makan pokok, buah, daun yang beracun ni. Lama-kelamaan serangga tu pun lali dah dengan racun. Dan racun tu pulak, kemudian digunakan sebagai pertahanan diri dari pemangsa lain.

Jadi, apa yang menghalang burung Pitohui dichrous dari berbuat perkara yang sama?

Let say burung ni memakan serangga beracun yang sepatutnya memberikan rasa memualkan kepada pemangsa itu tadi untuk berjuta-juta tahun. Kemudian, burung tu lali, dan toksin atau racun itu tadi, digunakan pula sebagai pertahanan diri burung.

Ini bukan hipotesis aku semata-mata.

Kerana pada tahun 2004, hasil penyelidikan membuktikan bahawa, kumbang dari genus Choresine iaitu Choresine pulchra, Choresine semiopaca dan Choresine rugiceps yang berada di kawasan hutan hujan tropika termasuk Papua New Guinea mengandungi toksin Batrachotoxin.

Kumbang ni, warnanya terang tau. Dan ini dikenali sebagai Aposematisme. Kau kena faham. Basically, warna-warna terang pada haiwan ni adalah cara haiwan tu bagitahu “Dont fuck with me, or you’re dead.”

Contoh Aposematisme pada haiwan lain..

Tapi ‘teknik’ ni bukan sahaja terhad kepada haiwan beracun atau berbisa ja, pura-pura beracun pun ada. Ini dikenali sebagai Batesian Mimicry. Contohnya macam Ular Raja dari genus Lampropeltis. Ular ni tak berbisa. Tapi corak dan warnya menyerupai sejenis ular yang sangat berbisa dari genus Micrurus atau Ular Coral.

Dan ya, burung Pitohui dichrous diketahui menjadikan kumbang-kumbang beracun ini sebahagian daripada diet pemakanan depa. Maka selesailah misteri dari mana burung ni mendapatkan toksinnya.

Kini terdapat 6 spesies daripada burung genus Pitohui yang dapat ditemui mendiami kawasan hutan Papua New Guinea. Setiap satu daripada spesies ini juga berbeza tahap ketoksikan yang dimiliki.

Perlu tahu juga bahawa burung Pitohui ini diketahui hanya bertoksik pada tempoh-tempoh masa tertentu dalam satu tahun itu. Memberi makna bahawa makanannya iaitu kumbang beracun Choresine, tidak terdapat pada sepanjang tahun di habitatnya.

Tahap ketoksikan yang dimiliki burung Pitohui juga berbeza-beza mengikut kawasan yang didiami. Kerana, dalam kawasan tertentu, burung Pitohui sangat bertoksik sehinggakan dengan memegangnya sahaja, mampu menyebabkan individu itu bersin dan mata berair tanpa henti.

Hal ini demikian kerana, sumber toksinnya, iaitu kumbang Choresine lebih mudah dan banyak didapati di kawasan tersebut.

Selain daripada pelindungan diri, burung Pitohui juga menggunakan toksin tersebut untuk mengelak pemangsa daripada mencuri telur yang dihasilkannya. Perkara ini dilakukan dengan melapisi cengkerang telur tersebut dengan toksin.

Selepas penemuan yang mengatakan burung Pitohui ini bertoksik, terdapat beberapa lagi spesies burung yang turut diketahui bertoksik. Misalnya, burung nama saintifiknya Ifrita kowaldi, atau lebih dikenali sebagai ‘Blue-capped Ifrit’.

Menariknya, di kawasan paya Papua New Guinea, pengkaji pernah memerhatikan kawanan burung yang besar, diketuai oleh burung Pitohui yang lebih kecil saiznya.

Perkara ini menandakan bahawa terdapat hubungan sosial yang kompleks di antara burung-burung tersebut. Mungkin juga burung besar tersebut mengharapkan perlindungan daripada burung Pitohui yang bertoksik.

RUJUKAN:

Dumbacher, J. P. Th e evolution of toxicity in Pitohuis: I. Effects of homobatrachotoxin on chewing lice (Order Phthiraptera). Auk 116, (1999) 957–63.

Dumbacher, J. P., Beehler, B. M., Spande, T. F., Garraff o, H. M., and Daly, J. W. Homobatrachotoxin in the genus Pitohui: Chemical defense in birds? Science 258, (1992) 799–801.

Dumbacher, J. P., Beehler, B. M., Spande, T. F., Garraff o, H. M., and Daly, J. W. Pitohui: How toxic and to whom? Science 259, (1993) 582–83.

Dumbacher, J. P.; Wako, A.; Derrickson, S. R.; Samuelson, A.; Spande, T. F.; Daly, J. W. (2004). “Melyrid beetles (Choresine): A putative source for the Batrachotoxin alkaloids found in poison-dart frogs and toxic passerine birds”. Proc. Natl. Acad. Sci. U.S.A. 101 (45): 15857–15860.

Maksim V. Plikus; Maksim V.; Astrowski, Alaiksandr A. (2014). “Deadly hairs, lethal feathers – convergent evolution of poisonous integument in mammals and birds”. Experimental Dermatology. 23 (7): 466–468


3 Singh Legenda Dalam Filem P Ramlee

“Lu punya nasib lu makan. Dia punya nasib dia makan. Apa salah ke makan sama-sama”. – Seniman Bujang Lapok

Itulah bait-bait dialog salah satu babak di dalam filem Seniman Bujang Lapok arahan Allahyarham Tan Sri P.Ramlee pada tahun 1961. Tetapi tahu kah anda siapakah gerangan pelakon tambahan berbangsa Singh yang melafaskan dialog itu? Individu yang berbangsa Singh yang kita semua boleh lihat di dalam filem itu bernama Pritam Singh.

Beliau bukannya seorang pelakon, tetapi beliau bekerja sebagai pengawal dengan syarikat Shaw Brothers untuk mengawal laluan ke pintu masuk di studio Jalan Ampas. P.Ramlee telah memberi peluang kepada beliau melakonkan beberapa babak di dalam filem itu. Ternyata lakonan dan dialog beliau masih diingati oleh para penonton generasi kini apabila menonton filem ini. Seniman Bujang Lapok adalah satu-satunya filem yang dilakonkan oleh Pritam Singh. Beliau masih setia bertugas sebagai pengawal di studio itu sehingga tahun 1980-an, walaupun studio Jalan Ampas sudah menutup operasinya pada tahun 1967.

Kalau Pritam Singh hanya berlakon di dalam filem Seniman Bujang Lapok sahaja, jadi siapa pelakon berbangsa Singh yang berlakon di dalam filem Pendekar Bujang Lapok, Ali Baba Bujang Lapok, Madu Tiga dan beberapa lagi filem-filem arahan P.Ramlee. Sebenarnya di zaman kegemilangan filem Melayu era studio Jalan Ampas, ada tiga orang pelakon tambahan yang berbangsa Singh dikatakan kerap muncul sebagai watak sampingan, lebih-lebih lagi di dalam filem arahan P.Ramlee.

Pelakon berbangsa Singh itu ialah Sarawan Singh dan Sarban Singh. Disini saya lampirkan imej bergambar ketiga-tiga pelakon tambahan berbangsa Singh ini serta senarai filem yang mereka lakonkan. Semoga info ini dapat memberi satu maklumat baru kepada pada pembaca yang setia di The Patriots.


Papan Tanda Hadis Rasulullah S.A.W Di AS

Negeri-negeri di Amerika Syarikat mempunyai pelbagai cara bagi mengingatkan orang ramai tentang bahaya Covid-19 dan apa yang perlu dilakukan semasa pandemik berlaku. Menariknya di Chicago, ada satu papan tanda yang diusahakan oleh Gain Peace menarik perhatian ramai iaitu pendekatan pencegahan wabak yang dibuat oleh Rasulullah s.a.w.

Seperti yang dipaparkan oleh Gain Peace, nasihat Nabi Muhammad mengandungi 3 pesanan.

“Cuci tangan anda dengan kerap, jangan tinggalkan kawasan yang dijangkiti dan jangan mengunjungi kawasan yang dijangkiti.”

Garis panduan ini berdasarkan hadis-hadis Rasulullah s.a.w dan dikongsi secara meluas di kebanyakan platform media sosial sejak wabak Covid-19 mula tersebar ke seluruh dunia. Nasihat ini mula menjadi viral pada saat angka mereka yang dijangkiti Covid-19 terus meningkat lebih daripada 2.4 juta dan membunuh lebih 165,775 di seluruh dunia.

Umat Islam di seluruh dunia juga diingatkan untuk terus mengambil langkah penjarakkan sosial sepanjang bulan Ramadan bagi mengelak penularan bertambah teruk, termasuk larangan mengadakan perjumpaan dan penutupan masjid dikekalkan.

Sebenarnya, terdapat pelbagai hadis dan sirah Rasulullah s.a.w berkenaan pencegahan penularan wabak. Antaranya:

Pada waktu sebegini, patuhilah arahan pihak berkuasa dan berusahalah menjaga kesihatan diri. Kerana itu juga merupakan satu sunnah!

RUJUKAN:

Free Malaysia Today. (2020). 3 nasihat Nabi Muhammad terpampang di billboard di Amerika Syarikat. https://www.freemalaysiatoday.com/category/bahasa/2020/04/21/3-nasihat-nabi-muhammad-terpampang-di-billboard-di-amerika-syarikat/

Fiqh-us-Sunnah. Volume 4. Fiqh 4.1 – 4.48. Universiti Islam Antarabangsa Malaysia. http://www.iium.edu.my/deed/lawbase/fiqh_us_sunnah/vol4/fsn_vol4a.html

The New Arab. (2020). US billboard advertises 1,400 year-old coronavirus advice from Islam’s Prophet Muhammad. https://english.alaraby.co.uk/english/news/2020/4/20/us-billboard-advertises-coronavirus-advice-from-islams-prophet-muhammad